SDG melestarikan pembangunan negara

PUTRAJAYA, 27 Januari - Matlamat Pembangunan Mampan (SDG) merupakan komponen penting yang perlu diberi tumpuan dalam semua perancangan dan dasar pembangunan negara.Perdana Menteri Datuk Seri Ismail Sabri menegaskan, tindakan itu penting bagi mengatasi isu pembangunan tidak lestari yang merosakkan alam sekitar hingga menyebabkan bencana alam.Beliau berkata, tragedi banjir yang melanda negara baru-baru ini perlu dijadikan iktibar semua pihak.Keperluan mengimbangi antara pembangunan dan kepentingan melindungi alam sekitar, sama sekali tidak boleh dipandang remeh."Sekiranya kita mengabaikan keseimbangan ini, padah yang terpaksa ditanggung sangat tinggi sepertimana yang kita lalui baru-baru ini, ataupun mungkin akan lebih teruk lagi. Ia melangkau apa yang boleh diukur dari segi kewangan. Kerajaan tidak mampu untuk menangani perkara ini secara bersendirian. Sokongan padu amat diperlukan daripada semua pihak, selari dengan pendekatan negara terutamanya apabila kita merujuk kepada SDG," kata Ismail di sini.Berlandaskan SDG pembangunan Malaysia akan bertambah baik, seterusnya menjadi negara lebih teguh, berdaya tahan, aman dan makmur.SDG dan petunjuk prestasi negara telah dilakarkan sepenuhnya dalam pelan pembangunan lima tahun negara bermula dengan Rancangan Malaysia Ke-11.Terdahulu Perdana Menteri mengumumkan penubuhan Yayasan MySDG yang bertanggungjawab mengawal selia Dana Amanah MySDG.Dana itu bertujuan mengumpulkan sumbangan untuk menyokong Agenda Pembangunan Mampan 2030 (Agenda 2030).Pada masa sama membasmi semua kategori kemiskinan, selain menangani masalah alam sekitar dan memastikan tiada sesiapa dalam Keluarga Malaysia tercicir daripada arus pembangunan.Buat permulaan, kerajaan memperuntukkan RM20 juta untuk dana MySDG.


PICKids bermula 3 Februari, janji temu dibuka melalui MySejahtera

PUTRAJAYA, 27 Januari- Program Vaksinasi COVID-19 Kanak-kanak (PICKids) akan bermula pada 3 Februari ini apabila penghantaran pertama vaksin mRNA iaitu Comirnaty PfizerBioNTech akan tiba pada 28 Januari nanti.

Menurut Timbalan Menteri Kesihatan, Datuk Dr. Noor Azmi Ghazali, dianggarkan empat juta kanak-kanak berumur 5 hingga bawah 12 tahun layak untuk menerima vaksin tersebut.

Dalam sidang media berkaitan, beliau turut menegaskan bahawa pengambilan vaksin adalah amat digalakkan bagi memastikan kesihatan anak-anak terpelihara.

“Saya ingin menekankan bahawa vaksin COVID-19 untuk kanak-kanak adalah selamat dan berkesan. Ini juga disokong dengan kenyataan yang dikeluarkan oleh Kolej Pediatrik, Academy of Medicine Malaysia pada 20 Januari 2022,” kata Dr. Noor Azmi.

Buat permulaan, pemberian vaksin Pfizer (Kanak-kanak) akan dilaksanakan di Lembah Klang melalui hospital-hospital bagi kanak-kanak yang mempunyai masalah perubatan, manakala pemberian vaksin bagi kanak-kanak yang tiada masalah perubatan akan diberi di Pusat Pemberian Vaksin (PPV) Integrasi.

PICKids akan diperluaskan ke sekolah dengan kerjasama Kementerian Pendidikan. Selain itu beberapa kaedah pemberian lain telah dikenal pasti seperti PPV Offsite, klinik swasta, klinik kesihatan dan program jangkau luar atau outreach.

“KKM juga telah memulakan kerjasama dengan agensi-agensi pemegang taruh yang lain seperti Jabatan Kebajikan Masyarakat, Jabatan Perpaduan Negara dan Intergrasi Nasional, Jabatan Kemajuan Masyarakat, persatuan dan pertubuhan bagi memastikan semua kanak-kanak mendapat akses kepada vaksinasi COVID-19, katanya.

Bagi memudahkan ibu bapa atau penjaga membuat janji temu, sistem Tempahan Janji Temu melalui Aplikasi MySejahtera juga dibuka.

“Sistem ini akan dimuat naik di play store pada hari ini dan boleh diakses dalam masa terdekat, katanya.

Setakat hari ini, seramai 484,639 kanak-kanak berumur 5 hingga bawah 12 tahun telah mendaftar di MySejahtera.


Undi18: Hampir setengah juta pelajar IPT layak mengundi

SHAH ALAM, 27 Januari - Seramai 452,559 individu atau 38 peratus daripada 1.2 juta penuntut institusi pengajian tinggi (IPT) di bawah seliaan Kementerian Pengajian Tinggi (KPT) merupakan pengundi muda berumur antara 18 dan 20 tahun selari dengan kelulusan Rang Undang-undang (RUU) Perlembagaan (Pindaan) 2019.Menterinya Datuk Seri Dr Noraini Ahmad berkata, KPT berperanan mempersiapkan mahasiswa institusi pengajian tinggi (IPT) yang matang dan berketerampilan dalam sudut pandangan politik.Tambahnya, golongan itu perlu diterapkan dengan pemikiran serta pemahaman yang betul tentang suasana politik negara, termasuk mempersiapkan mereka sebagai pelapis kepimpinan negara.“Bahkan dengan pindaan Akta Universiti dan Kolej Universiti (AUKU) pada 2019 yang membuang Seksyen 15(2)(c), pelajar sewajarnya dibimbing untuk berpolitik di kampus sebagai praktikal terbaik sebelum mereka keluar ke medan masyarakat.“Dalam laporan interim Kajian Memprofil Literasi Politik Pelajar IPTA yang dilaksanakan KPT tahun lepas, dapatan kajian menunjukkan bahawa literasi politik dalam kalangan pelajar boleh ditingkatkan lagi melalui pemantapan dan pengukuhan elemen nilai, iaitu penghayatan serta pelaksanaan dasar dan akta sedia ada di pelbagai peringkat,” katanya.

Noraini berkata demikian dalam ucapan perasmian pada Majlis Menandatangani Memorandum Persefahaman (MoU) antara Universiti Teknologi MARA (UiTM) dan Suruhanjaya Pilihan Raya Malaysia (SPR) serta Pelancaran Buku Laporan Pembentukan Kajian DNA UiTM di sini, hari ini.Terdahulu dalam majlis MoU tersebut, UiTM diwakili Naib Canselornya Prof Dr Roziah Mohd Janor, manakala SPR diwakili Pengerusinya Datuk Abdul Ghani Salleh.


Tiga maut, dua cedera dalam kemalangan di Muadzam Shah

ROMPIN, 27 Januari- Tiga maut manakala dua cedera selepas terbabit dalam satu kemalangan di Kilometer 98.5 Jalan Kuantan-Segamat, dekat Muadzam Shah, awal pagi tadi.Mereka yang terbunuh ialah Rizal Awing, 18 dari Kampung Kachong, Muadzam Shah, Rompin manakala dua lagi mangsa belum dikenal pasti.Sementara dua yang cedera ialah Muhammad Hafiz Muhammad Hadits, 31 dan Syed Husain Yaacob Ali, 37, masing-masing dari Seremban, Negeri Sembilan. Ketua Jabatan Siasatan dan Penguatkuasaan Trafik Pahang, Superintenden Kamarulzaman Jusoh berkata, kemalangan dipercayai berlaku pada 4.26 pagi.Katanya, kemalangan membabitkan dua kenderaan iaitu kereta Proton Saga dan kenderaan aktiviti sukan (SAV) BMW X1."Kemalangan berlaku apabila BMW X1 yang dipandu Muhammad Hafiz dalam perjalanan dari Seremban menuju ke Terengganu. Setibanya di tempat kejadian tiba-tiba Proton Saga yang yang dipandu Rizal datang dari arah bertentangan memasuki ke laluan BMW X1 secara mengejut lalu bertembung."Akibat kemalangan itu, pemandu dan dua penumpang Proton Saga mengalami kecederaan di bahagian kepala dan meninggal dunia di tempat kejadian manakala pemandu dan penumpang BMW X1 mengalami kecederaan," katanya dalam kenyataan hari ini.Siasatan awal mendapati kemalangan berpunca daripada kecuaian pemandu Proton Saga yang gagal mengawal kenderaan dan masuk ke laluan bertentangan.Kes disiasat mengikut Seksyen 41(1) Akta Pengangkutan Jalan (APJ) 1987.Sementara itu, Penolong Pengarah Operasi Jabatan Bomba dan Penyelamat Malaysia Pahang, Ismail Abdul Ghani berkata, seramai enam pegawai dan anggota dari Balai Bomba dan Penyelamat (BBP) Muadzam Shah ke lokasi sebaik dimaklum kejadian pada jam 4.28 pagi."Setibanya di lokasi kemalangan, tiga lelaki tersepit dan meninggal dunia di tempat kejadian manakala dua lelaki mengalami kecederaan ringan dan operasi tamat pada 5.17 pagi," katanya.


MSDN berupaya kukuh sistem statistik negara - PM

PUTRAJAYA, 27 Januari- Jabatan Perangkaan Malaysia (DOSM) perlu diperkasa sebagai agensi pusat dengan pengukuhan organisasi serta modenisasi perkhidmatan statistik.Perdana Menteri, Datuk Seri Ismail Sabri berkata, Ketua Pegawai Data (CDO) juga akan dilantik melalui penugasan semula tugas pegawai sedia ada di setiap Kementerian, Jabatan, Agensi Persekutuan dan Negeri mulai tahun ini secara berperingkat serta pelaksanaan rancangan tindakan Pengukuhan Sistem Statistik Negara."Keputusan itu dibuat melalui Majlis Statistik dan Data Negara (MSDN) dalam mesyuarat pertamanya di Putrajaya hari ini, menurut Perdana Menteri melalui satu kenyataan.Tambahnya, MSDN bertindak sebagai badan penasihat tertinggi dalam memberi panduan dan hala tuju bagi mengukuhkan tadbir urus sistem statistik negara.Data merupakan aset negara yang perlu diurus dengan baik agar dapat memberi pulangan yang besar kepada negara dalam bentuk maklumat yang boleh memberi garis pandu ke arah pencapaian matlamat dasar dan wawasan negara," tambah kenyataan itu.Perdana Menteri juga berkata, kepelbagaian maklumat di peringkat nasional amat kritikal untuk diselaraskan. "Krisis kesihatan dan bencana alam yang melanda negara turut menuntut kepada keperluan ketersediaan data yang lebih komprehensif, kejat (kukuh) dan bersepadu. Ia akan menerajui usaha menyelaras maklumat peringkat tertinggi negara (kerajaan dan swasta), penyaluran data terkini dan mengharmonikan proses kerja statistik," jelasnya.

MSDN dianggotai oleh menteri-menteri Kabinet berkaitan, ahli akademik, wakil sektor awam, sektor swasta dan industri serta Jabatan Perangkaan yang bertindak sebagai sekretariat. Ketua Setiausaha Negara Tan Sri Mohd Zuki Ali dilantik sebagai pengerusi Jawatankuasa Eksekutif untuk memacu kolaborasi antara kementerian dan agensi serta pihak swasta berpandukan hala tuju MSDN.Empat Kluster dikenal pasti sebagai komponen penggerak di bawah Jawatankuasa Eksekutif, iaitu Kluster Ekonomi, Pertanian & Perindustrian yang dipengerusikan oleh KSU Kementerian Perdagangan Antarabangsa dan Industri (MITI); Kluster Pendidikan, Sosial & Kependudukan yang dipengerusikan oleh KSU Kementerian Pendidikan Malaysia (KPM); Kluster Kesejahteraan, Keselamatan & Kesihatan yang dipengerusikan oleh KSU Kementerian Pertahanan Malaysia (MINDEF) dan Kluster Infrastruktur, Teknologi & Alam Sekitar yang dipengerusikan oleh KSU Kementerian Kerja Raya (KKR).Jawatankuasa Eksekutif itu berperanan mengenal pasti dan menentukan keutamaan bagi memenuhi keperluan pengukuhan sistem statistik negara.Ia juga akan menyelaras keperluan teknikal, pungutan serta penyebaran statistik agar perkongsian data sedia ada (data pentadbiran) daripada kementerian, agensi awam dan swasta dapat digunakan dengan cekap ke arah penghasilan output statistik rasmi berimpak tinggi.Selain itu, MSDN turut mengambil maklum bahawa DOSM sebagai sebuah organisasi statistik yang diiktiraf di peringkat antarabangsa berpegang kepada prinsip asas statistik rasmi (FPOS) yang disediakan oleh Pertubuhan Bangsa-bangsa Bersatu (PBB)."Ini bagi memastikan statistik rasmi adalah berwibawa dan berintegriti," katanya.Justeru, Ismail berharap dengan penubuhan MSDN ini mampu memberikan impak positif antaranya menjamin ketersediaan data yang lebih holistik dalam merangka dasar jangka pendek dan jangka panjang negara demi kesejahteraan Keluarga Malaysia.


Tiada rumah terbuka Tahun Baharu Cina, jamuan tertutup dibenarkan

PUTRAJAYA, 19 Januari - Prosedur operasi standard (SOP) bagi sambutan Tahun Baharu Cina tahun ini dilonggarkan berbanding tahun lalu termasuk kebenaran acara makan keluarga dan aktiviti ziarah.Menurut Menteri Perpaduan Negara, Datuk Halimah Mohamed Sadique, acara makan keluarga pada 31 Januari ini dibenarkan bersama ahli keluarga dan saudara-mara.Bagaimanapun, penganjuran rumah terbuka tidak dibenarkan."Tidak dibenarkan rumah terbuka, jadi apa yang kita persetujui oleh Jawatankuasa Kuartet dan juga Kementerian Kesihatan, jamuan tertutup Tahun Baharu Cina. Hanya dibenarkan kepada mereka yang mendapat jemputan sahaja."Kedua tidak dibenarkan kepada orang awam yang tidak mendapat jemputan dan ketiga tiada sesi majlis berterusan," kata Halimah dalam sidang media mengenai SOP Sambutan Tahun Baharu Cina 2022 bersama Menteri Pengangkutan, Datuk Seri Dr Wee Ka Siong di Putrajaya.Dalam pada itu, upacara sembahyang di rumah ibadat pada 1 dan 2 Februari dibenarkan mengikut SOP Pelan Pemulihan Negara Fasa 4, selain sembahyang khas 'Hokkien Clan' pada 8 dan 9 Februari.SOP sama turut terpakai untuk Sembahyang Chap Goh Mei di rumah ibadat pada 15 Februari.


Pacu ekonomi belia, UUM, IYRES meterai MoU kerjasama kajian

SINTOK, 27 Januari- Memorandum Persefahaman (MoU) dimeterai antara Universiti Utara Malaysia (UUM) dan Institut Penyelidikan Pembangunan Belia Malaysia (IYRES) demi membantu pembangunan ekonomi belia. Kerjasama strategik ini akan mengangkat golongan belia ke peringkat lebih tinggi menerusi hasil kajian dijalankan bersama.Naib Canselor UUM, Prof Dr Haim Hilman Abdullah berkata, hasil kajian akan disampaikan kepada agensi terlibat untuk langkah seterusnya.  "Kita dengan kekuatan 1,200 pensyarah dan program-program akademik di mana saya yakin dan percaya dapat memberi satu impak besar kepada IYRES dalam konteks kelangsungan penyelidikan yang ingin dilakukan di masa depan dan saya juga mengharapkan agar ianya tidak terikat kepada aspek penyelidikan tetapi juga latihan perundingan dan seumpamanya termasuk jugak komuniti 'engagement' yang boleh kita sama-sama bangunkan,"katanya.


Raja Muda saran UniMAP tingkat kerjasama industri, mampu beri manfaat kepada pelbagai pihak

PAUH, 27 Januari- Universiti Malaysia Perlis (UniMAP) perlu memperkukuhkan kolaborasi dengan pelbagai rakan industri terutama dalam bidang penyelidikan dan inovasi yang mampu memberi manfaat kepada kedua-dua pihak.  Ini termasuk penghasilan dan penciptaan produk serta perkhidmatan baharu yang mampu meningkatkan ekonomi.  Raja Muda Perlis, Tuanku Syed Faizuddin Putra Jamalullail dalam titahnya, turut menyarankan supaya pihak UniMAP terus komited mendekati komuniti dengan Program Tanggungjawab Sosial Universiti (USR) dan pemindahan ilmu berimpak tinggi .  "Ini sebagai usaha mengatasi pelbagai isu sosial dan kesejahteraan masyarakat dengan memperkasakan slogan UniMAP untuk masyarakat. Ia sekali gus memberi peluang UniMAP untuk memperluaskan lagi peranan dan menjadi duta akademik di luar persekitaran universiti," titah Baginda pada Majlis Santapan Malam Tuanku Canselor Bersama Ketua-Ketua Jabatan UniMAP 2022 di Bangunan Canselori, Kampus Alam Pauh Putra.  Berangkat sama, Raja Puan Muda Perlis, Tuanku Hajah Lailatul Shahreen Akashah Khalil merangkap Tuanku Pro Canselor, diiringi Naib Canselor UniMAP , Profesor Dr Zaliman Sauli dan Timbalan-timbalan Naib Canselor serta pengurusan tertinggi universiti.


Petani, penternak sara diri terjejas banjir di Negeri Sembilan terima RM1,000

SEREMBAN, 27 Januari- Sebanyak RM491,000 diperuntukkan kerajaan Negeri Sembilan bagi membantu penternak dan petani sara diri berskala kecil di negeri itu yang terjejas banjir baru-baru ini. Menteri Besar, Datuk Seri Aminuddin Harun berkata, bantuan tersebut sebagai tanda keprihatinan kerajaan negeri terhadap nasib golongan itu yang terlibat dalam sektor agromakanan.“Atas keprihatinan kerajaan negeri bersama Pengerusi Jawatankuasa Bertindak Pertanian dan Industri Negeri, Datuk Bakri Sawir, bagi membantu petani kecil yang terlibat dalam sektor agro-makanan. Saya difahamkan seramai 491 orang peternak lembu, peladang dan pengusaha sayur terjejas dengan kejadian banjir yang melanda negeri ini.“Sehubungan itu, kerajaan negeri bersetuju dan memberi sumbangan sebanyak RM1,000 bagi mereka terutama petani kecil yang terlibat dalam agromakanan,” katanya kepada pemberita dalam sidang akhbar selepas mempengerusikan Mesyuarat Mingguan Exco di Wisma Negeri, Seremban.Sebanyak RM22.5 juta kerugian hasil dialami sektor agromakanan di Negeri Sembilan melibatkan pengusaha kecil seperti sayur-sayuran akibat banjir baru-baru ini.


Pemberian wang pampasan untuk jemaah umrah yang terjejas akibat penangguhan akan diumumkan dalam tempoh terdekat - JPM

PUTRAJAYA, 27 Januari - Kerajaan akan menyalurkan sejumlah pampasan kepada jemaah umrah yang terkesan akibat penangguhan ibadah tersebut selama sebulan sebelum ini.  Menteri di Jabatan Perdana Menteri (Hal Ehwal Agama) Idris Ahmad dalam hantaran di media sosialnya menyatakan jumlah pampasan dan tempoh penyerahan akan dimaklumkan dalam masa terdekat.  "Setakat hari ini, kita telah melihat supaya senarai-senarai nama itu akan diperoleh daripada Kementerian Pelancongan, Kesenian dan Kebudayaan Malaysia (MOTAC) untuk melihat senarai-senarai nama mereka yang terlibat dan wang pampasan ini akan kita masukkan ke pejabat Tabung Haji," kata Idris Ahmad kepada RTM."Semua yang terlibat boleh ambil wang tersebut di pejabat Tabung Haji yang berdekatan. Insya-Allah kita akan umum dalam tempoh terdekat tentang kemasukan wang itu ke Tabung Haji," tambahnya. Jelas beliau, meskipun pampasan ini tidak merangkumi jumlah keseluruhan kos kerugian namun ia diharap dapat meringankan beban mereka yang terjejas. Dalam masa sama, Idris berharap dalam fasa kebenaran semula ibadah umrah ini tiada lagi kes penipuan sijil vaksinasi akan berlaku.  Beliau turut mengingatkan agensi-agensi pengendali umrah agar mengikut prosedur operasi standard (SOP) yang telah ditetapkan oleh kerajaan Arab Saudi dengan sewajarnya.


Ops Utama: 169 saman dikeluarkan

ISKANDAR PUTERI, 27 Januari- Sebanyak 169 saman dikeluarkan terhadap pengguna jalan raya atas pelbagai kesalahan, menerusi Ops Utama yang dijalankan di Iskandar Puteri, Johor, semalam. Operasi selama empat jam itu, melibatkan pemeriksaan ke atas 182 kenderaan, serta 197 individu. Ketua Polis Daerah Iskandar Puteri, Asisten Komisioner Dzulkhairi Mukhtar memaklumkan, 83 saman dikeluarkan atas kesalahan memotong barisan secara bahaya, manakala 51 saman atas kesalahan melanggar lampu isyarat.  Selain itu, 35 saman turut dikeluarkan atas pelbagai kesalahan lain.  Tindakan diambil mengikut Kaedah enam (1) LN 166/59.  Operasi akan diteruskan dari semasa ke semasa bagi menguatkuasakan undang-undang jalan raya, disamping mengurangkan risiko kemalangan.


YDPA zahir penghargaan kepada UAE atas sumbangan satu juta dos vaksin COVID-19 kepada Malaysia

KUALA LUMPUR, 27 Januari - Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah semalam menzahirkan setinggi-tinggi penghargaan kepada kerajaan Emiriah Arab Bersatu (UAE) di atas sumbangan satu juta dos vaksin COVID-19 kepada Malaysia.Menerusi catatan di Facebook Istana Negara, Baginda turut menzahirkan penghargaan tinggi kepada Putera Mahkota Abu Dhabi, Sheikh Mohamed bin Zayed Al-Nahyan atas sumbangan itu.Baginda turut menzahirkan penghargaan kepada Menteri Luar, Datuk Seri Saifuddin Abdullah, Menteri Sains, Teknologi dan Inovasi Datuk Seri Dr Adham Baba dan Menteri Kesihatan, Khairy Jamaluddin atas pelaksanaan kerjasama antara kerajaan Malaysia dan UAE dalam menjayakan sumbangan bekalan vaksin tersebut.Sumbangan itu jelas membuktikan persahabatan akrab dan hubungan dua hala yang kukuh antara kedua-dua negara."Semoga sumbangan ini akan membantu kerajaan menjayakan Program Imunisasi COVID-19 Kebangsaan (PICK) dalam memerangi dan membendung penularan virus tersebut," titah Baginda dalam ciapan di akaun Facebook Istana Negara."Baginda menyeru rakyat untuk bersama-sama mendoakan agar negara sentiasa berada di bawah lindungan Allah SWT, dijauhi daripada sebarang musibah dan penularan COVID-19 dapat dibendung dan diakhiri dengan berkesan serta segera," kata kenyataan itu.Sebanyak 500,000 dos sumbangan UAE selamat tiba di Lapangan Terbang Antarabangsa Kuala Lumpur(KLIA) pada Selasa.Bekalan kumpulan kedua 500,000 lagi dos vaksin dijadualkan tiba dalam masa dua minggu lagi.


Permohonan BSN MyRinggit-i Banjir dibuka sehingga 31 Januari 2022

KUALA LUMPUR, 26 Januari - Permohonan bagi BSN MyRinggit-i Banjir dibuka kepada golongan yang terjejas sehingga 31 Januari ini.

Bank Simpanan Nasional dalam satu kenyataan memaklumkan, setakat 25 Januari lalu, 22,887 permohonan bernilai RM221 juta telah diluluskan.

Permohonan boleh dibuat secara dalam talian menerusi laman sesawang BSN.

Pemohon perlu mengemukakan salinan Kad Pengenalan, salinan bil elektrik dan surat pengesahan sama ada dari Pegawai Daerah, Jawatankuasa Kemajuan dan Keselamatan Kampung (JKKK) atau laporan polis melibatkan rumah yang terjejas.

Pelanggan juga boleh mendapatkan bantuan lain ditawarkan BSN termasuk penangguhan ansuran bulanan pembiayaan bagi pelanggan individu serta pembiayaan kepada perusahaan mikro yang terkesan akibat banjir.

BSN sebelum ini meningkatkan jumlah pembiayaan peribadi BSN MyRinggit-i Banjir daripada RM5,000 kepada RM10,000.


Enam barangan disenarai Skim Harga Maksimum Tahun Baharu Cina 2022

KUALA LUMPUR, 26 Januari- Sebanyak enam jenis barangan terkawal disenaraikan dalam Skim Harga Maksimum Musim Perayaan Tahun Baharu Cina 2022 (SHMTBC 2022).Menteri Perdagangan Dalam Negeri dan Hal Ehwal Pengguna (KPDNHEP), Datuk Seri Alexander Nanta Linggi berkata, barangan tersebut adalah ikan bawal putih, udang putih, bawang putih, babi hidup dan daging babi termasuk perut, daging serta lemak.."SHMTBC 2022 berkuatkuasa Sabtu ini sehingga 4 Februari," katanya dalam kenyataan pada Rabu.Beliau berkata, ia merupakan antara langkah kementerian menstabilkan harga barangan dan memastikan keberadaan bekalan di pasaran semasa musim perayaan tersebut yang bermula 1 Februari ini.Sebelum ini, sebanyak 12 jenis barangan telah ditentukan harga maksimumnya di bawah Skim Harga Maksimum Keluarga Malaysia (SHMKM) yang sedang berlangsung sehingga 4 Februari depan."Ia adalah ayam hidup standard dan super, telur ayam gred A, B dan C, kacang panjang, cili merah, tomato, sawi hijau, kobis bulat dan timun," katanya.Oleh yang demikian, katanya, jumlah keseluruhan barangan harga terkawal bagi pelaksanaan SHMTBC 2022 dan Skim Harga Maksimum Keluarga Malaysia (SHMKM) adalah 18 jenis.Alexander berkata, peniaga dan orang ramai boleh menyemak harga bagi barang-barang yang terlibat di bawah SHMTBC 2022 di laman web Kementerian.Beliau berkata, pihaknya juga akan mengadakan kerjasama dengan Kementerian Pertanian dan Industri Makanan (MAFI) bagi memastikan keberadaan bekalan di pasaran.Pegawai penguatkuasa KPDNHEP juga akan sentiasa berada di lokasi-lokasi tumpuan orang ramai bagi membuat pemantauan.Katanya, tindakan tegas akan diambil terhadap peniaga yang gagal mematuhi peraturan-peraturan di bawah skim tersebut.


Kedah tidak pandang remeh isu bekalan air bersih

ALOR SETAR, 26 Januari - Kerajaan Negeri Kedah tidak pernah memandang remeh masalah pembekalan air bersih yang telah sekian lama menjadi isu rakyat. Sejak mengambil alih tampuk pentadbiran pada Mei 2020, Menteri Besar, Datuk Seri Muhammad Sanusi Md. Nor telah meletakkan perkara itu sebagai keutamaan untuk diselesaikan dalam tempoh kepimpinan beliau.

Pejabat Menteri Besar Kedah dalam kenyataan berkata, menyedari bahawa ini bukan isu baharu yang telah berlarutan begitu lama, sememangnya sukar untuk masalah ini diatasi sepenuhnya dalam tempoh singkat.  Ditambah pula dengan kekangan kewangan yang dihadapi oleh Syarikat Air Darul Aman (SADA) sejak beberapa tahun lepas termasuk catat kerugian RM36 juta pada tahun 2019.  Bagaimanapun, langkah-langkah pengurangan kos secara intensif dilaksana SADA hingga berjaya catat keuntungan RM1 juta pada 2020.  Tahun lalu keuntungan melonjak kepada lebih RM30 juta sebelum cukai.

Kedah yakin dalam tempoh dua hingga tiga tahun akan datang, masalah bekalan air terawat di seluruh Kedah dapat diatasi apabila kesemua Loji Rawatan Air yang sedang dalam pembinaan, siap.


Farmasi Caring agih kepada individu memerlukan pelitup muka

KUALA LUMPUR, 26 Januari - 500,000 unit pelitup muka disumbangkan kepada 10 organisasi sempena Sambutan ke-10,000 Hari Farmasi Caring.

Antara penerima, Angkatan Pertahanan Awam dan Yayasan Food Bank Malaysia.

Puteri Sultan Selangor, Tengku Zatashah Sultan Sharafuddin Idris Shah memuji usaha yang dilaksanakan jenama tempatan itu dalam memberi bantuan kepada mereka yang memerlukan.

"Sepanjang dua tahun berdepan cabaran hebat pandemik COVID-19, ia adalah waktu yang sangat sukar untuk semua melibatkan isu-isu kesihatan dan Perintah Kawalan Pergerakan. Meskipun berdepan situasi yang sukar, namun ia tidak menghalang untuk kita membina kehidupan seterusnya. Slogan Kita Jaga Kita sememangnya mewakili kita, rakyat Malaysia", katanya lagi.

Sumbangan turut diagih kepada sukarelawan, penduduk terjejas banjir dan individu kurang bernasib baik.


Gangguan bekalan air: 142 kawasan di Wilayah Petaling dan Klang terjejas

KUALA LUMPUR, 26 Januari - 142 kawasan di Wilayah Petaling dan Klang mengalami gangguan bekalan air tidak berjadual.

Ia terjadi susulan insiden paip pecah di Seksyen 15 Shah Alam.

Air Selangor menerusi kenyataan di Facebook memaklumkan, kejadian berpunca daripada kerja pembangunan jalan berdekatan Lebuhraya Persekutuan.

Ekoran itu, kerja kecemasan baik pulih fasilti dimulakan 3 petang tadi.

Ia dijangka siap sepenuhnya 3 pagi esok sebelum bekalan air boleh disalurkan secara berperingkat.

Bantuan lori tangki akan digerakkan ke kawasan terjejas, dengan keutamaan diberi kepada premis kritikal sepanjang tempoh gangguan.

Untuk makklumat terkini, pengguna boleh merujuk semua saluran komunikasi rasmi Air Selangor.


Penduduk terjejas banjir di Pahang dikecualikan bayaran bil air selama tiga bulan

PAHANG, 26 Januari - Penduduk terjejas banjir di Pahang dikecualikan daripada bayaran bil air selama tiga bulan.

Pengecualian berkuat kuasa bulan ini sehingga Mac.

Menurut Menteri Besar, Datuk Seri Wan Rosdy Wan Ismail pengecualian melibatkan lebih 40,000 rumah.

Ia melibatkan peruntukan berjumlah RM1.5 juta.

Inisiatif dibuat kerana kerajaan negeri memahami keadaan penduduk terjejas terutama ketika dalam fasa pemulihan akibat bencana.


Seorang maut dan tiga cedera, kereta dinaiki sekeluarga terbabas

KAMPAR, 25 Januari- Seorang lelaki maut manakala isteri dan dua orang anaknya cedera selepas kenderaan yang dinaiki mereka terbabas ke dalam longkang di KM38.3 Jalan Ipoh-Teluk Intan berhadapan Klinik Kesihatan Jalan Degung petang tadi.Ketua Polis Daerah Kampar, Superintendan Mohamad Nazri Daud berkata, polis menerima panggilan menyatakan berlaku kemalangan jalan raya pada jam 6.45 petang."Mangsa yang memandu kenderaan maut di tempat kejadian manakala isterinya cedera parah dan dua anak turut cedera dan dibawa ke Hospital Kampar," katanya Beliau berkata, punca kemalangan masih dalam siasatan pihak polis. Sementara itu, jurucakap Jabatan Bomba dan Penyelamat Malaysia (JBPM) negeri berkata, pihaknya menerima panggilan kira-kira pukul 6.57 petang sebelum bergegas ke tempat kejadian. Beliau berkata, setibanya jentera di lokasi kejadian didapati kemalangan jalan raya membabitkan sebuah kenderaan jenis Proton Saga terbabas ke dalam longkang mengakibatkan semua mangsa tercampak keluar dari kenderaan."Tiada mangsa tersepit dan dua kanak-kanak berkenaan dibawa ke Hospital Kampar oleh orang awam sebelum ketibaan pihak bomba."Pemandu kereta disahkan maut oleh pegawai perubatan di lokasi kejadian manakala isteri beliau mengalami kecederaan parah," katanya.Dua anak mereka dibawa ke Hospital Kampar oleh orang awam sebelum pihak bomba tiba di lokasi kejadian.  Sementara mayat mangsa pula diserahkan kepada pihak polis untuk tindakan lanjut.


Guna hak Undi18 dengan bertanggungjawab- KBS

BANGI, 25 Januari- Peluang mengundi menerusi pelaksanaan Undi18, perlu digunakan generasi muda dengan penuh tanggungjawab untuk memilih pemimpin.Menteri Belia dan Sukan, Datuk Seri Ahmad Faizal Azumu berkata, hak itu yang bakal dilaksanakan bermula Pilihan Raya Umum Dewan Undangan Negeri (PRU DUN) Johor, perlu digunakan secara baik dan diambil serius oleh golongan muda demi masa depan dan kepentingan negara."Saya percaya kita akan lihat (Undi18) pada PRU DUN Johor tak lama lagi. Ia agak menarik bagi kami untuk melihat bagaimana kecenderungan anak-anak muda berumur 18 tahun ke atas, menggunakan hak baharu mereka dengan bertanggungjawab."Ini sesuatu yang Kementerian Belia dan Sukan (KBS) sentiasa ingatkan, supaya hak baharu ini bukan untuk cuba mencuba, untuk dijadikan durauan atau dimain-mainkan, tetapi diguna dengan penuh bertanggungjawab,” katanya yang juga Timbalan Presiden Parti Pribumi Bersatu Malaysia selepas merasmikan mesyuarat Majlis Perundingan Belia Negara di sini.Warta Kerajaan Persekutuan bertarikh 1 Disember menyatakan pendaftaran secara automatik pengundi berusia 18 tahun ke atas berkuat kuasa pada 15 Disember lepas.Berikutan itu, dilaporkan bahawa berlaku pertambahan lebih kurang 700,000 pengundi baharu dalam kalangan anak muda yang layak mengundi pada PRU DUN Johor, meningkat kepada kira-kira 2.5 juta pengundi secara keseluruhan.Sabtu lepas, Sultan Johor Sultan Ibrahim Sultan Iskandar berkenan menandatangani watikah pembubaran DUN Johor, untuk memberi laluan kepada PRU DUN Johor.Warta Kerajaan Persekutuan bertarikh 1 Disember menyatakan pendaftaran secara automatik pengundi berusia 18 tahun ke atas berkuat kuasa pada 15 Disember lepas.Berikutan itu, dilaporkan bahawa berlaku pertambahan lebih kurang 700,000 pengundi baharu dalam kalangan anak muda yang layak mengundi pada PRN Johor, meningkat kepada kira-kira 2.5 juta pengundi secara keseluruhan.Suruhanjaya Pilihan Raya (SPR) mengumumkan bahawa satu mesyuarat khas untuk menentukan tarikh PRU DUN Johor ke-15 akan diadakan pada 9 Februari ini.Ia selepas pada Sabtu lalu, Sultan Johor, Sultan Ibrahim Sultan Iskandar berkenanmenandatangani watikah pembubaran DUN Johor, untuk memberi laluan kepada PRU DUN Johor.


PM adakan pertemuan tertutup dengan pimpinan UMNO

JOHOR BAHRU, 25 Januari- Perdana Menteri, Datuk Seri Ismail Sabri Yaakob mengadakan pertemuan tertutup di kediaman rasmi Menteri Besar Johor, di Saujana di sini, pada Selasa.Beliau yang juga Naib Presiden UMNO tiba di pekarangan kediaman rasmi Menteri Besar Johor itu kira-kira jam 8.40 malam.Pertemuan itu turut dihadiri Presiden UMNO, Datuk Seri Dr Ahmad Zahid Hamidi dan Timbalan Presiden UMNO, Datuk Seri Mohamad Hasan.Selain itu, pimpinan UMNO Negeri turut kelihatan di pertemuan itu ialah Timbalan Pengerusi UMNO Johor, Datuk Nur Jazlan Mohamed.


447 peneroka FELDA Chuping terima geran hak milik tanah

CHUPING, 25 Januari - Seramai 447 peneroka Lembaga Kemajuan Tanah Persekutuan (FELDA) Chuping menerima geran hak milik tanah daripada kerajaan negeri hari ini.Ini merupakan hari paling bermakna buat mereka setelah menjadi peneroka FELDA selama 44 tahun.Turut menerima geran tanah adalah 253 pemohon tanah usaha kerajaan yang telah diluluskan, melibatkan lebih 2,000 ekar secara keseluruhannya.Menurut Menteri Besar Perlis, Datuk Seri Azlan Man kegigihan para peneroka dan ketekunan pegawai-pegawai daripada agensi terlibat telah membuatkan hasil apabila geran hak milik dapat diserahkan kepada tangan para peneroka.  "Dan proses ini memanglah terlalu panjang, proses untuk mengukur tanah dan tanah pula luas melebihi 2,000 ekar lebih. Alhamdulillah proses itu telah selesai hasil kerjasama rapat di antara pihak FELDA, Kerajaan Negeri melalui Pejabat Tanah dan Galian. Kita telah berjaya mengeluarkan 447 geran ini kepada peneroka-peneroka FELDA yang telah lama menunggu untuk memperolehi geran ini," kata Azlan Man selepas Majlis Penyerahan geran di Dewan Besar Felda Chuping.Walaupun terdapat generasi pertama Felda Chuping yang telah meninggal dunia namun bagi generasi kedua mereka tetap besyukur kerana telah memperoleh geran tanah sebagai hak milik kekal .  "Alhamdulilah pada hari ini merupakan satu sejarah bagi peneroka FELDA Chuping yang mana lebih 43 tahun kita menunggu geran ini, Pada hari ini kita dapat, terima kasih pada Kerajaan Perlis pimpinan YAB Azlan Man, YB kawasan Asmaiza Ahmad ADUN Chuping dan seluruh warga FELDA yang bersusah payah mendapatkan geran kepada kami' kata peneroka, Izan Asmawi Habidin.


CWAL perkasa dan memartabatkan kemampuan wanita dalam bidang profesional

KUALA LUMPUR, 25 Januari - Penubuhan Pusat Kemajuan dan Kepimpinan Wanita (CWAL) merupakan langkah proaktif untuk terus memperkasa serta memartabat kemampuan wanita dalam bidang profesional. Pengarahnya, Juruteknologi Dr. Jimisiah Jaafar berkata matlamat penubuhannya untuk membantu golongan wanita dalam bidang penyelidikan dan inovasi, pembangunan ekonomi luar bandar serta Pendidikan dan Latihan Teknikal dan Vokasional Tinggi (HTVET).Pada masa sama, CWAL berfungsi sebagai pusat akademik dan penyelidikan serta menyediakan kursus-kursus pemerkasaan wanita disamping memberikan idea dan program-program berimpak tinggi kepada masyarakat. " Kami adalah untuk memperkasakan kaum wanita. Semalam kami juga telah melantik 23 ketua kluster untuk membimbing kaum wanita ni. Sebenarnya, visi kita adalah sebagai pusat kecemerlangan yang bertaraf tinggi untuk memajukan dan memperkasakan wanita kearah kemakmuran dan kualiti hidup yang yang lebih baik," kata Dr. Jimisiah dalam rancangan Selamat Pagi Malaysia.CWAL yang ditubuhkan secara rasmi pada 24 Januari 2022 dan dirasmikan oleh Pengerusi Majlis Amanah Rakyat (MARA), Datuk Seri Azizah Mohd Dun.


Program Perlis Pahadoi tingkatkan ekonomi rakyat setempat

PADANG BESAR, 25 Januari - Sebanyak RM2 juta disediakan sepanjang tahun ini bagi pelaksaaan Program Perlis Pahadoi, iaitu program bantuan secara bersasar kepada golongan yang memerlukan di seluruh Perlis.  Jumlah itu sebagai tambahan kepada peruntukan berjumlah RM25.8 juta yang dibelanjakan pada tahun 2021 dan RM12.7 juta pada tahun 2020 bagi menjayakan program itu.Menteri Besar Perlis Datuk Seri Azlan Man berkata, inisiatif Perlis Pahadoi itu bukan sahaja membantu mereka yang terkesan dengan COVID-19 tetapi juga dalam usaha meningkatkan ekonomi rakyat setempat terutamanya menerusi polisi Perlis bebas niaga. "Tujuannya adalah untuk mempastikan supaya mereka mencapai satu tahap keselesaan dalam hidup. Kalau yang berniaga itu, kita hendak pastikan supaya perniagaan mereka dapat dikembangkan dan kita hendak memastikan supaya pendapatan mereka bertambah dan seterusnya akan memperbaiki taraf sosio ekonomi merekalah. Itu adalah tujuan kenapa Program Perlis Pahadoi ini dilaksanakan," kata Azlan pada Program Ziarah Perlis Pahadoi ke rumah tiga orang penerima sekitar Dewan Undangan Negeri Mata Ayer bersama Exco Negeri yang juga ADUN Mata Ayer, Siti Berenee Yahaya. Selain bantuan makanan asas, turut disalurkan adalah membaiki kediaman penduduk yang rosak, membina baru rumah penduduk, bantuan keperluan pesakit terlantar dan bantuan peralatan bagi meningkatkan taraf hidup menerusi perniagaan kecil-kecilan.


Guru KEMAS berpolitik? Tiada masalah kata Mahdzir

GUA MUSANG, 24 Januari - Kebenaran kepada guru Tadika Jabatan Kemajuan Masyarakat (KEMAS) melibatkan diri dalam politik tidak menimbulkan sebarang masalah kerana pernah diamalkan sebelum ini.Menteri Pembangunan Luar Bandar, Datuk Seri Mahdzir Khalid berkata kerana guru dan penyelia KEMAS bukan kategori gred DG berbanding guru di bawah Kementerian Pendidikan Malaysia (KPM)."Guru KEMAS tiada masalah dari dahulu terlibat dalam politik," katanya.Jelasnya, kebenaran untuk guru KEMAS terlibat dalam politik berbeza dengan guru di bawah KPM yang mempunyai struktur perjawatan yang membabitkan jawatan diperingkat pengurusan."Maksudnya guru yang tidak memegang jawatan pengurusan, guru-guru ini adalah paling ramai sekali adalah dari DG41, akan naik hingga ke DG54 dan ke Jusa, dalam perkhidmatan guru tidak banyak yang boleh naik hingga ke Jusa sebab tidak banyak perjawatan itu, jadi dia akan berhenti di DG54."Tetapi kalau DG54 dia jadi Pegawai Pendidikan Daerah, Pengetua Sekolah atau bertugas di Jabatan Pendidikan Negeri, itu ada masalah sikit kalau nak pegang jawatan dalam politik sebab dia ada jawatan yang dia pegang," jelas Mahdzir.Beliau berkata demikian dalam sidang media selepas Majlis Amanat Tahun Baharu 2022 Lembagan Kemajuan Kelantan Selatan, KESEDAR, pada Isnin.22 Januari lalu,Perdana Menteri Datuk Seri Ismail Sabri Yaakob memaklumkan guru sekolah di seluruh negara serta petugas Kemas dibenarkan untuk berpolitik, berkuat kuasa serta-merta.


Kerajaan peruntuk hampir RM60 juta pembinaan dua jambatan di Kelantan

GUA MUSANG, 24 Januari - Kerajaan memperuntukkan hampir RM60 juta untuk pembinaan dua jambatan kekal konkrit di Kampung Pemberian, Kuala Krai dan Kampung Bertam Baru, di sini.

Menteri Pembangunan Luar Bandar Datuk Seri Mahdzir Khalid berkata ia jelas membuktikan komitmen kerajaan membantu masyarakat luar bandar untuk memudahkan urusan penduduk setempat melakukan aktiviti harian.

"Perbelanjaan bagi setiap jambatan itu masing-masing hampir 30 juta iaitu jambatan sepanjang 240 meter di Kampung Pemberian mula dibuka kepada pengguna sejak Oktober tahun 2020.

"Jambatan di Kampung Bertam Baru pula telah siap Disember tahun lepas untuk memberi manfaat kepada lebih 5,000 penduduk di kawasan perkampungan berkenaan," katanya selepas menyempurnakan Majlis Amanat Tahun Baru Lembaga Kemajuan Kelantan Selatan (Kesedar) Tahun 2022 di Ibu Pejabat Kesedar, di sini hari ini.

Mengulas lanjut, Mahdzir berkata selain dapat memendekkan masa perjalanan, jambatan itu juga akan menjadi pemangkin ekonomi terutamanya kepada penduduk di sekeliling kampung berkenaan.

"Jambatan di Kampung Pemberian ini menghubungkan penduduk dari Kampung Pemberian dengan kampung lain iaitu Kampung Sungai Chepa dan Kampung Ragu untuk ke laluan utama Kuala Krai-Gua Musang melalui Kampung Manjor.

"Jambatan di Kampung Bertam Baru pula akan memberi faedah kepada penduduk di Jeram Tekoh, Limau Kasturi, Sungai Asap, Renok Baru yang ingin ke daerah Jeli," katanya. - BERNAMA


Program diplomasi budaya diperkenal, bermula pertengahan tahun ini

KUANTAN, 24 Januari- Kementerian Luar bercadang untuk memulakan program diplomasi budaya pertengahan tahun ini dengan penglibatan beberapa kedutaan.Menterinya, Datuk Seri Saifuddin Abdullah berkata,di peringkat awal pihaknya mencadangkan penganjuran festival mini filem dan dokumentari bagi mempromosikan budaya tanah air di negara luar.Perincian mengenai kandungan program diplomasi kebudayaan juga akan dilaksanakan dengan kerjasama Kementerian Pelancongan, Seni dan Budaya (MOTAC) Kementerian Komunikasi dan Multimedia (KKMM), Kementerian Pendidikan (KPM) serta Kementerian Pengajian Tinggi (KPT)."Biasanya kalau kedutaan itu menjadi penganjur, apa yang dilakukan ialah dia akan jemput 'public' untuk datang menonton sama macam di Kuala Lumpur kedutaan-kedutaan asing dia akan buat festival filem sama ada di kedutaan atau disewa panggung atau sebagainya dan 'public' akan datang menonton," katanya pada sidang media selepas melawat pejabat MOTAC Pahang di Kuantan.Hadir sama, Setiausaha Kebudayaan Kementerian Luar, Dr Ahmad Idham Ahmad Nazri.Dalam pada itu, Saifuddin turut bercadang mewujudkan jawatan ‘Atase’ kebudayaan di luar negara dalam usaha memenuhi keperluan dalam bidang diplomasi kebudayaan pada Bajet 2023.Ujarnya, ia akan memperkasakan lagi usaha bagi membantu mempromosikan negara ke tahap lebih tinggi di seluruh dunia.


Dasar dan amalan lapuk dalam KPLB perlu dipinda

GUA MUSANG, 22 Januari - Beberapa dasar diperingkat agensi Kementerian Pembangunan Luar Bandar (KPLB) yang tidak lagi sesuai dengan situasi masa kini perlu dipinda.Menurut Menterinya, Datuk Seri Mahdzir Khalid, pindaan itu perlu bagi mempercepatkan proses kerja dan pembangunan demi kesejahteraan rakyat."Macam yang saya katakan dalam ucapan saya, yang utama adalah untuk kesejahteraan rakyat dari segi pembangunan ekonomi keluarga, dari segi pembangunan keusahawanan dan dari segi perniagaan dalam komuniti. "Kita semua memikirkan bahawa untuk seterusnya dasar dan pembangunan wilayah perlulah disesuaikan dengan zaman IR 4.0 iaitu zaman digital, ada beberapa perkara nak ditambahbaik dasar agensi yang ada dibawah KPLB."Beliau berkata demikian pada sidang media selepas Majlis Amanat Tahun Baharu 2022 Lembaga Kemajuan Kelantan Selatan, KESEDAR, di Dewan Datuk Ariffin Said di sini hari ini.Dalam ucapan Majlis Amanat Tahun Baharu 2022 KESEDAR sebelum itu, Mahdzir menyebut agensi di bawah KPLB perlu meminda dasar lapuk yang menghalang pelaksanaan sesuatu gerak kerja sehingga menyukarkan penyelesaian masalah rakyat.Tegas beliau, dasar dan amalan lapuk itu sama ada perlu diganti atau dipinda untuk disesuaikan dengan keadaan semasa.Mengenai pencapaian KESEDAR sepanjang 40 tahun penubuhannya, Mahdzir berkata, secara keseluruhannya beliau berpuas hati dengan program pembangunan yang dilaksanakan."Lebih kurang 40 tahun KESEDAR membangunkan masyarakat di sini, ada kejayaan besar yang telah KESEDAR lakukan.Yang penting bagaimana kita hendak menentukan sejauhmana dua mandat KESEDAR iaitu Mandat Keusahawanan dan Mandat Kesejahteraan Rakyat dapat dilaksanakan dengan sepenuhnya," jelas Mahdzir.Pada majlis ini, Mahdzir turut melancarkan Pelan Strategik Pendigitalan KESEDAR 2021-2025 dan menyampaikan Sijil Penghargaan Sukarelawan Banjir KESEDAR seramai 150 orang.


Cadangan SOP PRU DUN Johor akan dibentang dalam mesyuarat sidang khas MKN - PM

BERA, 23 Januari - Cadangan prosedur operasi standard (SOP) Pilihan Raya Umum (PRU) Dewan Undangan Negeri (DUN) Johor akan dibentang dalam mesyuarat sidang khas Majlis Keselamatan Negara (MKN). Perdana Menteri, Datuk Seri Ismail Sabri Yaakob menjelaskan, mesyuarat itu akan dihadiri wakil parti pembangkang dan Kementerian Kesihatan (KKM) bagi membincangkan cadangan SOP itu secara terperinci.  Menurutnya, keutamaan kerajaan kini adalah bagi membendung peningkatan kes positif COVID-19 ketika PRU DUN Johor.  Ini kerana penularan COVID-19 kini meningkat mencecah 4,000 kes sejak beberapa hari lepas.  "Saya boleh panggil mesyuarat sidang khas MKN ini. Saya juga minta Kementerian Kesihatan tampil dengan cadangan untuk saya bawa dalam sidang khas MKN yang juga diwakili oleh pembangkang," kata Ismail Sabri kepada media.Dalam pada itu, ketika ditanya adakah keputusan pilihan raya negeri kelak akan dijadikan penanda aras untuk beliau membubarkan Parlimen dan mengadakan Pilihan Raya Umum (PRU) Ke-15 namun jelasnya, ia masih terlalu awal untuk berbuat demikian.  "Ramai yang anggap Johor boleh jadi penanda aras tapi kita akan lihat bagaimana, sebab masih terlalu untuk saya maklumkan. Keputusan PRN pun belum ada lagi," tambahnya. Kemenangan PRU DUN Sarawak dan Melaka sebelum ini dilihat sebagai penanda aras untuk beliau membubarkan Parlimen memandangkan sokongan rakyat jelas terhadap UMNO selaku peneraju kerajaan pusat.  "UMNO tidak bertanding di Sarawak sementara PRU DUN Melaka menyaksikan UMNO menang tetapi peratus keluar mengundi terlalu rendah," kata beliau dalam sidang media selepas majlis perjumpaan bersama pegawai-pegawai Jabatan Kemajuan Masyarakat (KEMAS) Daerah Bera di Pejabat Kemas daerah Bera, Pahang.


119,626 Ketua Isi Rumah layak terima BWI - NADMA

KUALA LUMPUR, 23 Januari - Seramai 119,626 Ketua Isi Rumah (KIR) layak untuk menerima Bantuan Wang Ihsan (BWI) setakat 8 pagi hari ini, menurut Agensi Pengurusan Bencana Negara (NADMA).NADMA dalam kenyataan memaklumkan daripada jumlah itu, 105,974 KIR dilaporkan terkesan semasa banjir gelombang pertama manakala selebihnya ketika banjir gelombang kedua."Bagi 31,380 KIR yang berdaftar di pusat pemindahan sementara (PPS) ketika banjir gelombang pertama, seramai 30,503 (97.8 peratus) telah menerima bayaran BWI."Daripada 13,652 KIR yang terkesan banjir gelombang kedua, seramai 3,750 (61.8 peratus) KIR telah menerima BWI," menurut kenyataan itu.Sementara itu 43,197 daripada 82,381 KIR yang tidak berpindah ke PPS juga sudah menerima BWI.NADMA turut memaklumkan terdapat empat PPS masih aktif beroperasi melibatkan Sabah, Selangor, Pulau Pinang dan Johor, yang dibuka susulan beberapa insiden bencana termasuk banjir."PPS Dewan Kebudayaan Penampang, Sabah diaktifkan pada 19 Jan lepas untuk menempatkan 97 mangsa banjir daripada 21 keluarga. PPS Dewan Raya Kampung Skudai Kiri, Johor Bahru dibuka semalam bagi menempatkan 24 mangsa daripada empat keluarga terkesan insiden kebakaran."PPS Dewan Sri Siantan Selayang, Selangor diaktifkan 29 Dis lepas dan kini menempatkan 43 mangsa daripada 12 keluarga apabila kediaman mereka di Apartmen Teratai didapati sebagai kawasan berisiko dan berbahaya menyebabkan kejadian tanah runtuh," menurut kenyataan itu.PPS Sekolah Kebangsaan Saujana Indah, Pulau Pinang pula menempatkan 54 mangsa daripada 12 keluarga, yang diaktifkan berikutan insiden kebakaran tempat pelupusan sampah di Pulau Burung, Nibong Tebal pada 15 Jan lepas. - BERNAMA


Speaker DUN Johor serah warta pembubaran DUN kepada SPR

JOHOR BAHRU, 23 Januari - Speaker Dewan Undangan Negeri (DUN) Johor, Suhaizan Kaiat menyerahkan warta pemasyhuran memansuhkan Dewan Negeri Johor ke-14 bertarikh 22 Januari 2022 kepada Pengarah Suruhanjaya Pilihan Raya (SPR) Johor, Nor Nekman Jaimon petang tadi.Penyerahan warta itu sekali gus membolehkan SPR melaksanakan Pilihan Raya Umum Dewan Undangan Negeri, PRU DUN Johor dalam tempoh 60 hari.Suhaizan sebelum itu memaklumkan, beliau menerima warta tersebut daripada Menteri Besar, Datuk Hasni Mohammad pagi tadi. "Proses seterusnya pelantikan Menteri Besar, ahli jawatankuasa kerajaan negeri dan sidang dewan pertama nanti akan melantik speaker, jadi sepanjang waktu ini saya masih lagi speaker sampai tempoh pelantikan baru," kata Suhaizan kepada RTM. Sementara itu, Nor Nekman berkata SPR negeri akan menunggu keputusan SPR pusat berhubung pelaksanaan PRU DUN Johor.  "Setakat ini, kita tidak dimaklumkan apa-apa lagi berkenaan tarikh rasmi, insya-Allah kita akan maklumkan dari semasa ke semasa nanti," kata Nor Nekman.Semalam, Sultan Johor, Sultan Ibrahim Sultan Iskandar berkenan menandatangani watikah pembubaran DUN Johor bagi memberi laluan kepada Pilihan Raya Umum DUN Johor.


Sambutan Tahun Baharu Cina: PDRM ambil tindakan tegas jika gagal patuh SOP PPN Fasa 4

KUALA LUMPUR, 23 Januari - Polis Diraja Malaysia (PDRM) akan meningkatkan rondaan dan operasi-operasi pematuhan di seluruh negara ketika sambutan Tahun Baharu Cina pada 1 Februari ini.Perkara itu dimaklumkan Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman, Datuk Hazani Ghazali dalam satu kenyataan media pada Ahad."PDRM menasihatkan orang ramai agar sentiasa mematuhi prosedur operasi standard (SOP) pelan pemulihan negara (PPN) fasa 4 yang telah dikeluarkan oleh Majlis Keselamatan Negara (MKN) terutamanya ketika sambutan Tahun Baharu Cina 2022 oleh masyarakat Tionghua," katanya.Tambah Hazani, pihaknya tidak akan berkompromi bagi mereka yang ingkar peraturan SOP tersebut."PDRM akan mengambil tindakan tegas kepada mana-mana individu yang gagal mematuhi sop PPN di bawah akta Pencegahan dan Pengawalan Penyakit Berjangkit 1988 (Akta 342)," ujarnya lagi.


'Terima kasih atas sumbangan anda' - PM

BERA, 23 Januari - Perdana Menteri Datuk Seri Ismail Sabri Yaakob menzahirkan penghargaan kepada semua pihak dan agensi yang bekerja keras membantu ketika banjir melanda negara dua kali dalam tempoh singkat, baru-baru ini.Beliau berkata kerajaan sangat menghargai komitmen dan keprihatinan kakitangan pelbagai agensi, badan bukan kerajaan (NGO) dan sukarelawan yang sangat menitikberatkan kebajikan mangsa banjir, bukan hanya semasa bencana itu sebaliknya diteruskan sehingga pascabanjir.“Saya hargai semua pihak yang bertungkus lumus sewaktu dan selepas banjir terutama dalam membersihkan rumah mangsa banjir selain kawasan awam.“Terima kasih atas sumbangan anda yang membolehkan isu banjir ditangani dengan baik di Bera sehingga peringkat menyampaikan sumbangan juga berjalan baik,” katanya. Ismail Sabri yang juga Ahli Parlimen Bera berkata demikian ketika berucap pada Majlis Sekalung Budi Kepada Petugas-Petugas Banjir Parlimen Bera di Dewan Majlis Daerah Bera Padang Luas di sini hari ini.Selain itu, Perdana Menteri memaklumkan Bantuan Pembelian Barangan Keperluan Banjir berjumlah RM2,500 bagi setiap isi rumah yang terkesan akan diberikan secara tunai kepada mangsa banjir daerah Bera dalam masa terdekat.Pada majlis itu, Ismail Sabri turut menyampaikan sijil penghargan kepada 20 agensi, jabatan dan penghulu yang bertugas semasa banjir antaranya Polis Diraja Malaysia (PDRM), Pejabat Daerah dan Tanah Bera, Angkatan Pertahanan Awam (APM) serta Jabatan Bomba dan Penyelamat Malaysia. - BERNAMA


Mayat mangsa bot karam ditemukan, operasi mencari dua lagi mangsa diteruskan

KOTA TINGGI, 23 Januari - Mayat seorang lelaki dipercayai mangsa bot membawa Pendatang Asing Tanpa Izin (PATI) karam di Kota Tinggi, Johor, 20 Januari lalu, ditemukan di perairan Singapura, 12 tengah hari semalam.

Mayat warga Indonesia, berumur 39 tahun itu, ditemukan di kedudukan lima batu nautika barat daya Changi Naval Base, Singapura.

Pengarah Agensi Penguatkuasaan Maritim Malaysia (MARITIM) Johor, Laksamana Pertama MARITIM Nurul Hizam Zakaria memaklumkan, mayat tersebut hanyut sejauh 17.7 batu nautika dari lokasi bot karam.  Dipercayai merupakan salah seorang daripada tiga mangsa yang masih hilang, sebelum ini.  Operasi mencari dua mangsa lain masih diteruskan, melibatkan sektor pencarian seluas 54 batu nautika persegi.  Selain itu, pencarian dibuat di pesisir pantai, sepanjang 20 kilometer, melibatkan 76 petugas agensi - agensi terlibat.


Bantuan Banjir: 90% Ketua isi rumah terjejas sudah terima RM1,000

SEGAMAT, 23 Januari - Seramai 37,000 penerima atau 90% ketua isi rumah yang terjejas akibat banjir di seluruh negara baru-baru ini sudah menerima bantuan RM1,000.

Bantuan diterima daripada Agensi Pengurusan Bencana Negara, NADMA berdasarkan senarai nama yang berdaftar di Pusat Pemindahan Sementara, PPS.

Menteri Pembangunan Wanita, Keluarga dan Masyarakat, Datuk Seri Rina Mohd Harun berkata, tidak timbul isu keciciran bantuan dan pihaknya memberi peluang kepada mereka yang belum mendapat bantuan untuk mendaftar.

Beliau ditemui selepas menyampaikan bantuan kotak makanan dan kit dana kasih LPPKN di Balai Raya Kampung Spang Loi, Segamat Johor.  126 penduduk terjejas di kampung itu menerima bakul makanan, dapur dan tong gas.


Elak banjir kilat, MBI tambah baik sistem perparitan sejak tahun lepas

IPOH, 23 Januari - Majlis Bandaraya Ipoh, MBI telah menambah baik sistem perparitan di beberapa lokasi sekitar bandar raya itu sejak tahun lepas, bagi mengurangkan risiko banjir kilat.

Datuk Bandar Ipoh, Datuk Rumaizi Baharin memaklumkan, ia merangkumi kerja-kerja mengorek, membersihkan, melebar serta mendalamkan sistem perparitan.

Rabu lepas, beberapa kawasan melibatkan Taman Perpaduan, Taman Cempaka, Bandar Seri Botani, Tambun, Greentown serta berhampiran Pusat Kuarantin dan Rawatan COVID-19 di Stadium Badminton di Ipoh, mengalami banjir kilat dengan paras air dianggarkan naik hingga 0.5 meter.

Sebelum ini, Menteri Besar Datuk Seri Saarani Mohamad berkata pihak berkuasa tempatan (PBT) perlu turun padang dan mengambil langkah sewajarnya terhadap masalah longkang tersumbat bagi memastikan saluran longkang mengalir dengan baik khususnya ketika musim hujan.


COVID-19: Sabah rekod kluster kelima libatkan institusi pendidikan

SABAH, 23 Januari - Sabah merekodkan satu lagi kluster baharu COVID-19 melibatkan institusi pendidikan dengan kes indeks seorang pelajar Sekolah Menengah Kebangsaan (SMK) Kundasang dan tujuh kes positif yang dilaporkan daripada kluster itu setakat semalam.

Menteri Kerajaan Tempatan dan Perumahan Sabah, Datuk Masidi Manjun berkata Kluster Bypass Kologon-Ranau merupakan kluster kelima melibatkan penularan jangkitan di institusi pendidikan dalam tempoh seminggu sejak Ahad lepas.

Kluster itu tercetus selepas kes indeks berusia 16 tahun yang merupakan pelajar yang tinggal di asrama sekolah terbabit disahkan positif COVID-19 pada 19 Januari sebelum enam individu lain turut dijangkiti wabak berkenaan.

Sebelum ini, empat kluster melibatkan penularan jangkitan di institusi pendidikan di Sabah masing-masing dilaporkan di Putatan (Kluster Pandan-Pandan), Sandakan (Kluster Jalan Pertukangan), Ranau (Kluster Puri Ranau) dan Tambunan (Kluster Jalan Kepayan Lama).


Pusat tahfiz: Tunggu siasatan JAHEAIK, perlu ditutup jika bercanggah dengan Islam

KOTA BHARU, 22 Januari- Pusat tahfiz di Bachok, Kelantan yang didakwa bercanggah dengan ajaran Islam tidak akan dibenarkan beroperasi sekiranya didapati melanggar peraturan pihak berkuasa negeri.Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, siasatan terperinci sedang dilakukan Jabatan Hal Ehwal Agama Islam Negeri Kelantan (JAHEAIK).Beliau berkata pihaknya menyerahkan sepenuhnya kepada pihak berkuasa untuk menyelesaikan perkara tersebut. "Yang tu sudah dalam pemerhatian pihak berkuasa agama negeri dan kita serah kepada keputusan akan dibuat dan siasatan akan dibuat oleh pihak agama negeri adapun pertikaian lain yang berkaitan premis tempat operasi itu terpulang kepada pihak pemilik tempat itu,""Saya jangkakan masalah berkenaan akan diselesaikan dalam masa terdekat. Pondok berkenaan perlu ditutup sekiranya didapati bercanggah dengan ajaran Islam dan pelajar di pondok itu perlu mencari tempat lain," katanya.Beliau berkata demikian pada sidang media selepas menyampaikan sumbangan kepada 207 orang nelayan di Dewan Undangan Negeri (DUN) Chempaka, Kota Bharu. Semalam media melaporkan, kerajaan negeri sedang meneliti dan menunggu laporan berhubung pusat tahfiz yang dipercayai bercanggah dengan ajaran Islam.Menteri Besar Kelantan, Datuk Ahmad Yakob dilaporkan berkata, pihaknya kini sedang menunggu laporan yang sedang dibuat oleh Jaheik dan memandang serius mengenai perkara ini dan ia dikatakan ada sesuatu pendekatan yang agak bercanggah.


Sijil taraf kerakyatan perlu diberi mengikut lunas undang-undang negara - Hamzah Zainuddin

SELAMA, 22 Januari - Pemberian sijil taraf kerakyatan tidak boleh diambil mudah dan perlu berlandaskan undang-undang dalam negara. Menteri Dalam Negeri, Datuk Seri Hamzah Zainuddin berkata siasatan yang perlu dijalankan sememangnya memakan masa yang lama dan kaedah tersebut dilakukan kepada semua rakyat di Malaysia.Beliau berkata, kerajaan tiada masalah untuk memberikan sijil kerakyatan jika mempunyai dokumen perkahwinan yang didaftarkan di negara ini.  "Kita tidak boleh ambil mudah perkara ini dan bila kita dah selesai semua, pengesahan saksi semua dah selesai barulah kita berikan." "Tidak ada masalah langsung untuk saya berikan kepada sesiapa kalau mereka mempunyai dokumen yang sah membuktikan salah seorang daripada ibu atau ayah mereka adalah merupakan warganegara kita," katanya mengulas mengenai siasatan lanjut berkenaan soal taraf kewarganegaraan Rohana Abdullah yang tular baru-baru ini.Terdahulu, kisah adik Rohana Abdullah tular di media sosial dijaga sejak kecil oleh seorang wanita berbangsa Cina, Chee Hoi Lan, 83 yang merupakan guru tadika tempat ibu Rohana bekerja.Rohana ketika berusia dua bulan ditinggalkan ibunya 22 tahun lalu di tadika yang terletak di ibu kota Kuala Lumpur kerana terpaksa pulang ke kampung halaman di Indonesia.Chee menanggung segala keperluan Rohana dengan wang simpanannya sendiri termasuk menghantarnya ke Kelas Asas Fardu Ain bagi memastikan dia terjaga sebagai seorang Muslim.Kisah tersebut turut mendapat perhatian Perdana Menteri, Datuk Ismail Sabri Yaakob yang turut berkesempatan menghubungi Rohana pada 15 Januari lalu.


UMNO pusat sedia bantu jentera parti di Johor jika PRU DUN Johor diadakan tahun ini

JOHOR BAHRU, 22 Januari - UMNO pusat akan membantu jentera parti di Johor, sekiranya Pilihan Raya Umum (PRU) Dewan Undangan Negeri (DUN) Johor diadakan tahun ini.Setiausaha Agong UMNO, Datuk Seri Ahmad Maslan memaklumkan Presiden dan Timbalan Presiden UMNO akan berada di Johor, pada Selasa dan Rabu minggu hadapan bagi memperincikan persiapan awal parti itu. "Jika PRU DUN Johor berlaku, maka UMNO Pusat akan membantu dari pelbagai sudut. Isu teknikal PRU DUN Johor, termasuk semua prosedurnya kita serahkan kepada Pengerusi Badan Perhubungan UMNO Johor, Datuk Hasni Mohammad, yang juga Menteri Besar untuk menyelesaikannya dulu.""Di peringkat pusat, kita bersedia hadapi apa juga kemungkinan berhadapan pilihan raya negeri dalam tempoh terdekat," kata beliau selepas menyertai Mesyuarat Khas UMNO Johor di sini. Beliau turut memaklumkan terdapat 700,000 pengundi baharu di Johor tahun ini.Dalam pada itu, ditanya sama ada UMNO akan bekerjasama dengan PAS jika PRU DUN Johor diadakan, Ahmad yang juga Ahli Parlimen Pontian berkata belum ada sebarang keputusan mengenai perkara itu buat masa ini.Ketetapan sebelum ini adalah Barisan Nasional (BN) akan bergerak bersendirian bagi menghadapi Pilihan Raya Umum (PRU) ke-15 nanti, menurutnya.


Guru dan petugas KEMAS dibenar untuk kembali berpolitik berkuat kuasa serta merta - PM

KOTA BHARU, 22 Januari - Kabinet memutuskan guru dan petugas Jabatan Kemajuan Masyarakat (KEMAS) dibenarkan untuk kembali berpolitik, berkuat kuasa serta merta.  Perdana Menteri, Datuk Seri Ismail Sabri Yaakob berkata keputusan itu dibuat bagi menghormati prinsip demokrasi, memandangkan sebelum ini mereka dilarang untuk berpolitik.  Justeru itu, Kementerian Pendidikan (KPM) akan segera di minta untuk mengeluarkan surat pekeliling mengenai perkara terbabit supaya tidak lagi memberi tekanan kepada guru.  "Mereka masih tertakluk kepada peraturan daripada jabatan masing-masing. Jikalau mereka didapati berpolitik sehingga meninggalkan tugas, mereka boleh di ambil tindakan disiplin dan sebagainya," kata Ismail selepas menghadiri Perjumpaan Khas Perdana Menteri bersama Ahli Biro Politik UMNO Kelantan di Badan Perhubungan UMNO negeri, di sini. Hadir sama, Pengerusi Badan Perhubungan UMNO Negeri, Datuk Ahmad Jazlan Yaakub.  Sementara itu, mengulas isu peningkatan kes COVID-19 dalam kalangan pelajar, Perdana Menteri memaklumkan kerajaan akan menunggu laporan terperinci daripada jawatankuasa Protem untuk menentukan sebarang pertimbangan membabitkan isu terbabit.  Beliau berkata laporan berkenaan akan diperolehi selepas jawatankuasa berkenaan mendengar pembentangan daripada pihak Kementerian Pendidikan.  "Kalau kita terus menutup sekolah, ibu bapa juga bimbang dengan masa depan anak-anak mereka yang pembelajaran melalui dalam talian ini juga tidak di terima sepenuhnya oleh rakyat."Maka, saya telah meminta supaya Kementerian Pendidikan membentangkan kepada kuartet yang dipengerusikan oleh Yang Berhormat Menteri Kanan Pertahanan, Datuk Seri Hishamuddin perlu disegerakan dari segi membuat keputusan," tambahnya.  Media sebelum ini melaporkan, ketidakpatuhan prosedur operasi standard (SOP) semasa dan di luar waktu persekolahan formal terutama ketika di asrama antara faktor peningkatan kluster institusi pendidikan.  Menteri Kesihatan, Khairy Jamaluddin turut melaporkan, faktor lain dikenal pasti adalah amalan pemakaian pelitup muka semasa berada di asrama belum di tahap optimum.


KKM sasar 70 peratus kanak-kanak usia 5-11 tahun terima suntikan vaksin COVID-19 bermula Februari depan

BAGAN SERAI, 22 Januari - Kementerian Kesihatan (KKM) menyasarkan sebanyak 4.1 juta atau 70 peratus kanak-kanak berusia 5 hingga 11 tahun akan diberi suntikan vaksin COVID-19 menerusi Program PICK Kids yang akan bermula Februari depan.  Timbalan Menteri Kesihatan, Datuk Dr Noor Azmi Ghazali berkata suntikan vaksin hanya akan diberikan kepada golongan kanak-kanak yang mempunyai masalah kesihatan. Menurutnya, meskipun jangkitan COVID-19 dalam kalangan kanak-kanak berada pada tahap rendah, golongan itu tetap perlu dilindungi.  "Sebab itu hari ini, kerajaan buat penetapan KKM melalui PPKD telah mendapat kelulusan bersyarat Pfizer-BioNTech yang dos kanak kanak 10 mikrogram, 0.2 mil akan diberikan pada kanak-kanak dalam sela lapan minggu yang akan bermula 3 Februari ini.""Kita akan mula beri suntikan vaksin ini kepada kanak kanak yang bermasalah kesihatan dan komorbid seperti obesiti, kencing manis, masalah jantung, buah pinggang dan sebagainya," katanya ketika ditemui dalam sidang media selepas hadir pada program Jualan Keluarga Malaysia Peringkat Negeri Perak, Parlimen Bagan Serai, di Tapak Pasar Tani, Pusat Bandar, di sini. Untuk rekod, bermula Januari 2020 hingga Januari 2022, seramai 269,000 kanak-kanak berusia 5 hingga 11 tahun telah dijangkiti COVID-19.


Terpulang kepada MB tentukan PRN Johor -PM

KOTA BHARU, 22 Januari- Perdana Menteri, Datuk Seri Ismail Sabri Yaakob menegaskan keputusan sama ada Pilihan Raya Negeri (PRN) Johor perlu diadakan atau tidak bergantung Badan Perhubungan Negeri berkenaan.Ismail Sabri berkata, sebagaimana yang diputuskan dalam Majlis Tertinggi Umno sebelum ini,ketetapan perkara berkenaan diserahkan sepenuhnya kepada Menteri Besar, Datuk Hasni Mohamad dan mesti mendapat perkenan daripada Sultan Johor."Kita serahkan kepada Johor untuk menentukan sama ada pilihan raya atau tidak, tarikh dan sebagainya. Kalau pilihan raya cepat maka persediaan itu hanya Umno Johor yang tahu sejauh mana persediaan mereka," katanya pada sidang media selepas mengadakan pertemuan dengan pemimpin Badan Perhubungan Umno Kelantan di sini, hari ini.Ismail yang juga Naib Presiden Umno berkata, Umno perlu bersedia di seluruh negara untuk menghadapi sebarang pilihan raya dan bukannya hanya di Johor sahaja."Saya sebutkan tadi bukan saja di Johor tapi seluruh negara Umno sentiasa perlu bersedia untuk menghadapi pilihan raya bila-bila saja diadakan. Sama ada lambat atau cepat, parti perlu bersedia."Usaha mendekati rakyat perlu dilakukan setiap masa dan yang pentingnya pengundi muda yang baru didaftarkan perlu kita dekati terutama sayap pemuda dan puteri," katanya.Dalam perkembangan lain, ketika ditanya mengenai perbincangan isu kerjasama antara Umno dan Pas Kelantan, Ismail Sabri berkata ia terpulang kepada Umno Kelantan untuk menentukannya.Katanya, ini kerana hubungan antara Umno dan Pas setiap negeri mempunyai keperluan dan kehendak politik berbeza dan disebabkan itu, ia perlu diperhalusi dan diputuskan oleh negeri masing-masing."Saya serahkan sepenuhnya kepada Umno Kelantan untuk membuat keputusan sebab seperti saya kata, setiap negeri ada situasi politik berbeza dan kehendak berbeza."Saya percaya disebabkan banyak keperluan berbeza, saya serahkan kepada Umno negeri dan saya maklum kepada Datuk Ahmad Jazlan supaya membuat keputusan demi kepentingan Umno," katanya.


Bantuan banjir: Pahang tambah peruntukan RM19,000 bagi pembinaan rumah baharu

BENTONG, 22 Januari- Sebanyak RM19,000 peruntukan tambahan disediakan untuk setiap pembinaan rumah baharu penduduk terjejas banjir di Pahang.Menteri Besar, Datuk Seri Wan Rosdy Wan Ismail berkata, langkah itu diambil selepas mendapati jumlah peruntukan yang diluluskan sebelum ini tidak mencukupi, berikutan kenaikan harga bahan binaan. Menurutnya, jumlah itu akan disalurkan bersama peruntukan kerajaan Persekutuan sebanyak RM56,000 menjadikan jumlah keseluruhan RM75,000, bagi membina rumah baharu mengikut konsep Rumah Rakyat Pahang (RRP)."Saya berpandangan sekarang kita ada peruntukan rumah RM65,000 iaitu rumah rakyat Pahang itu pun saya mendapat aduan dan pandangan tidak boleh buat dan kecil sangat, harga barang naik jadi kerajaan negeri naikkan rumah rakyat Pahang kepada RM75,000 dan semasa bermesyuarat dengan Perdana Menteri saya mohon izin kerajaan persekutuan supaya kerajaan negeri tambah RM19,000 jadikan sebuah rumah RM75,000 dan sama dengan rumah rakyat Pahang," katanya di Bentong, Pahang. Sementara itu, beliau turut memaklumkan kerja-kerja pembersihan sisa-sisa akibat banjir di Bentong telah pun dilaksanakan.Operasi diketuai Jabatan Pengairan dan Saliran (JPS) dengan kerjasama Jabatan Perhutanan serta pihak berkuasa tempatan (PBT).


NADMA mungkin perlu distruktur semula, tambah punca kuasa kerajaan negeri-PM

KOTA BHARU, 22 Januari- Agensi Pengurusan Bencana Negara (NADMA) mungkin perlu distruktur semula bagi membolehkan punca kuasa ditambah di negeri dan daerah, sekali gus melancarkan gerak kerja pada masa depan.Perdana Menteri, Datuk Seri Ismail Sabri Yaakob berkata, ketika ini, NADMA bertindak sebagai penyelaras, namun, di negeri-negeri pula, masing-masing mempunyai Jawatankuasa Pengurusan Bencana Negeri dan Daerah sendiri.“Punca kuasa mungkin kita boleh tambahkan dan kita akan membincangkan perkara ini, mungkin perlu dilakukan penstrukturan semula sekali gus dapat melancarkan pengurusan bencana. Buat masa sekarang, Nadma hanyalah penyelaras".“NADMA menyelaras dengan memanggil mesyuarat bersama negeri yang dipengerusikan Setiausaha Kerajaan Negeri dengan di bawahnya pula ada peringkat daerah yang dipimpin Ketua Jajahan,” katanya dalam sidang media selepas menghadiri pertemuan tertutup bersama Ahli Biro Politik UMNO Kelantan di Badan Perhubungan UMNO negeri, di sini.Turut hadir, Pengerusi UMNO negeri, Datuk Ahmad Jazlan Yaakub.Mengulas lanjut, Ismail Sabri berkata, pengurusan bencana negara perlu diperkemas bagi mengelak kerajaan berdepan kerugian besar dalam apa jua musibah dan bencana pada masa depan.Katanya, Jawatankuasa Pengurusan Bencana Pusat pada mesyuarat akan datang perlu membincangkan penyelesaian menyeluruh banjir untuk jangka masa panjang.  Kajian akan memberi tumpuan kepada langkah penyelesaian yang dapat dibuat terutama melibatkan kawasan-kawasan berisiko selain pendekatan mengurangkan kerosakan dan kerugian kesan bencana alam.


Kerajaan pastikan strategi Bajet 2022 teratur - PM

KUALA LUMPUR, 22 Januari - Kerajaan bertekad untuk memastikan pelaksanaan teratur bagi kesemua strategi yang telah digariskan di dalam Bajet 2022 demi kesejahteraan rakyat, sektor perniagaan yang berdaya tahan dan memacu pertumbuhan ekonomi yang makmur dan mampan.Perdana Menteri, Datuk Seri Ismail Sabri berkata, Jawatankuasa Pemantauan Bajet 2022 (JPB 2022) ditubuhkan untuk memantau pelaksanaan dan prestasi inisiatif-inisiatif di bawah Bajet 2022.Katanya, bagi memastikan kesempurnaan pelaksanaan Bajet 2022 bernilai RM333.1 bilion, jawatankuasa tersebut akan mencadangkan penyelesaian, intervensi dan perubahan dasar yang sesuai."Proses pemantauan juga akan melibatkan kerjasama rapat dengan kementerian dan agensi pelaksana bagi memastikan penyaluran manfaat Bajet 2022 dan penyampaian perkhidmatan awam yang efisien dan efektif."JPB 2022 akan meneliti tahap keberhasilan inisiatif-inisiatif di bawah Bajet 2022 dan akan mempertimbangkan semula jumlah peruntukan bagi inisiatif-inisiatif yang berkaitan, jika perlu," katanya dalam satu kenyataan hari ini.Justeru, pakar-pakar industri dijemput untuk memberi maklumbalas profesional, jika perlu selain mengalu-alukan maklumbalas dari rakyat, sektor perniagaan dan masyarakat sivil mengenai pelaksanaan Bajet 2022.Maklumbalas boleh dikongsi melalui talian ‘hotline’ 03-88824666.

Berkaitan dengan bencana banjir yang meninggalkan impak yang lebih teruk dari tahun-tahun sebelum ini, beliau menegaskan bahawa pelaksanaan agenda kelestarian juga diberi perhatian khusus dalam pelaksanaan bajet itu.

“Sehubungan itu, Bajet 2022 memperuntukkan antara lain sejumlah RM450 juta bagi pemuliharaan dan pemeliharaan alam sekitar dan biodiversiti, dan penerbitan Sukuk Kelestarian bernilai RM10 bilion bagi mencapai strategi pembangunan mampan negara.

“Kerajaan juga berharap agar semua segmen Keluarga Malaysia akan bekerjasama dalam menjayakan pelaksanaan langkah-langkah Bajet 2022 bagi kesejahteraan kita bersama,” katanya.


MOSTI perhalusi garis panduan penggunaan dron

KOTA TINGGI, 22 Januari- Kementerian Sains, Teknologi dan Inovasi (MOSTI) akan memperhalusi dan meneliti garis panduan sedia ada bagi penggunaan dron atau kenderaan tanpa pemandu (UAV) di negara ini.  Menteri Sains, Teknologi dan Inovasi, Datuk Seri Dr Adham Baba berkata, ianya akan diselaras dan dibincang bersama Pihak Berkuasa Penerbangan Awam Malaysia (CAAM)dan pihak berkaitan pengoperasian dron. Adham berkata, industri teknologi dron menyumbang kepada ekonomi negara dan turut memberi nilai tambah kepada masyarakat khususnya generasi muda."Kita bangunkan tapak pengujian dron di tiga lokasi ini supaya kita dapat lihat cabaran dan juga usaha yang perlu dipertingkatkan dari semasa ke semasa"."Selain itu perlu tahu juga sama ada beroperasi diguna untuk perniagaan, pemantauan atau pengawasan:, katanya selepas Majlis Pelancaran Pembangunan Kerjaya Dron Generasi Muda Malaysia di Bandar Tenggara, di sini.Terdapat tiga pusat pengujian dan penyelidikan teknologi dron iaitu di Area 57, Taman Teknologi Malaysia di Bukit Jalil, zon dron dan robotik Iskandar (DRZ Iskandar) di Medini, Johor dan Felda Mempaga di Pahang.  MOSTI turut menyasarkan 1,000 juruterbang kawalan dron untuk dilatih sejajar perkembangan teknologi Dasar Revolusi Perindustrian Ke-4 (4IR) seterusnya menempatkan mereka ke dalam projek industri dalam dan luar negara. 10 Januari lalu, CAAM mengeluarkan Siji Kelulusan (COA) kepada Akademi UAV Asia Sdn Bhd dan Kumpulan Air Asia Bhd sebagai Organisasi Latihan Juruterbang Kawalan Jauh (ATO-RPTO).Organisasi ATO-RPTO berfungsu menilai keupayaan juruterbang kawalan jauh terhadap set khusus keperluan dan isu yang berkaitan dengan sijil.Kenyataan oleh CAAM menyebut, dengan peningkatan jumlah ATO-RPTO di Malaysia dan lebih ramai juruterbang kawalan jauh diberikan sijil, satu kerangka kerja perundangan dan kurikulum standard yang diluluskan akan memberikan keyakinan tambahan kepada organisasi dan industri untuk menambah pelaburan ke dalam teknologi dron.


Genap setahun TPNW: Malaysia ulangi komitmen terhadap pelucutan senjata nuklear

PUTRAJAYA, 22 Januari - Malaysia terus komited sebagai rakan Pertubuhan Bangsa-Bangsa Bersatu (PBB) terhadap pelucutan senjata nuklear sempena genap setahun penguatkuasaan Triti Mengenai Pengharaman Senjata Nuklear (TPNW).

Wisma Putra hari ini menyatakan pendirian negara bahawa akan terus bekerjasama secara erat dengan rakan-rakanyang lain untuk merealisasikan matlamat dunia bebas dari ancaman senjata nuklear.

"Bersempena dengan ulang tahun penguatkuasaan Triti ini, Malaysia terus menggalakkan negara-negara lain untukmempercepatkan proses penyertaan mereka terhadap Triti berkenaan sebagai manifestasi komitmen mereka terhadap pelucutan senjata nuklear secara umum dan lengkap serta penghapusan senjata tersebut secara menyeluruh," katanya melalui kenyataan di sini, hari ini.  "Malaysia percaya bahawa TPNW mengukuhkan lagi norma bahawa ancaman senjata nuklear tidak boleh diterima sama sekali dan adalah penting bagi Triti ini untuk diterima pakai oleh semua negara dengan kadar segera."

Malaysia telah menandatangani TPNW sebaik sahaja ia dibuka untuk penandatanganan Negara Pihak pada 20 September 2017 dan meratifikasi Triti tersebut pada 30 September 2020, menjadikan Malaysia sebagai Negara Pihak ke-46 kepada TPNW.

Wisma Putra berkata, sehingga kini sebanyak 86 buah negara telah menandatangani dan 59 buah negara telah meratifikasi Triti tersebut.

Triti yang telah dimeterai di PBB pada 7 Julai 2017 ini melarang segala aktiviti yang berkaitan dengan senjata nuklear dan merupakan surat cara antarabangsa pertama yang mengharamkan segala aktiviti yang berkaitan dengan senjata nuklear secara komprehensif.

Larangan itu termasuklah pembangunan, pengujian, pembuatan, perolehan, pemilikan, penyimpanan, penempatan dan penggunaan senjata tersebut.


Syarikat perlu bertanggungjawab lesen pengiklanan

SEREMBAN, 22 Januari - Syarikat pengiklanan yang meletakkan iklan di papan iklan di sepanjang lebuh raya perlu memastikan mereka mempunyai lesen daripada Pihak Berkuasa Tempatan (PBT).

Syarikat yang meletakkan iklan juga tidak harus lepas tangan dalam memastikan syarikat pengiklanan yang diupah mematuhi peraturan ditetapkan.

Menteri Besar Negeri Sembilan, Datuk Seri Aminuddin Harun berkata, "Kita minta supaya mereka faham, kita tak nak terlalu banyak papan iklan haram dan khuatir kualiti yang dibina itu tidak menepati standard dan berbahaya kepada pengguna highway."

Baru-baru ini, 26 notis iklan tidak berlesen dikesan ketika operasi dijalankan di Lebuh Raya Utara Selatan arah utara dari Plaza Tol Ainsdale ke kawasan rehat dan rawat Seremban.

Kerajaan negeri juga akan membuat penyelarasan antara PBT dengan pejabat tanah supaya tindakan dapat diambil bagi membendung isu papan iklan haram tersebut.


Malaysia guna pakai Kenyataan Bersama Kuala Lumpur, tingkatkan populasi harimau - Ismail Sabri

KUALA LUMPUR, 21 Januari - Malaysia bercadang mengguna pakai Kenyataan Bersama Kuala Lumpur mengenai Pemuliharaan Harimau untuk memulih dan meningkatkan populasi haiwan yang semakin pupus itu di habitat yang berpotensi di Asia Tenggara. Perdana Menteri, Datuk Seri Ismail Sabri Yaakob berkata kenyataan bersama 13 perkara itu menyokong pelaksanaan usaha Pelan Tindakan Pemulihan Harimau Asia Tenggara berdasarkan keutamaan dipersetujui. “Penerimagunaan Kenyataan Bersama Kuala Lumpur (STRAP) dan Strategi Mobilisasi Sumber akan menyediakan negara-negara yang mempunyai harimau yang berkeliaran bebas untuk menetapkan sasaran tindakan yang realistik dalam usaha mereka untuk mencapai matlamat pemulihan,” katanya ketika merasmikan Persidangan Menteri-Menteri Asia Ke-4 (AMC4) mengenai Pemuliharaan Harimau yang diadakan secara maya hari ini.Datuk Seri Ismail Sabri turut menyeru negara-negara lain dengan semangat 'keluarga dunia", menyelamatkan harimau kerana kepupusan spesis itu tidak mengenal sempadan geografi, budaya mahupun politik. Malaysia akan mengukuhkan usaha pemuliharaan harimau negara sekali gus menyokong pelbagai inisiatif global termasuk yang disarankan menerusi Persidangan Menteri Asia Keempat (AMC4) mengenai Pemuliharaan Harimau.


MM2H dapat sambutan menggalakkan, 111 permohonan diterima

PUTRAJAYA, 21 Januari - Program Malaysia Rumah Keduaku (MM2H) menerima 111 permohonan sejak dibuka semula pada November tahun lalu.Menteri Dalam Negeri, Datuk Seri Hamzah Zainudin berkata daripada jumlah itu Jabatan Imigresen (JIM) meluluskan 15 permohonan dengan tiga daripadanya sudah berada di negara ini. Menurutnya, baki permohonan yang belum diluluskan adalah disebabkan penghantaran dokumen yang tidak lengkap."Sambutan sekali gus menyangkal dakwaan bahawa syarat ketat yang dikenakan mengurangkan minat warga asing untuk datang ke Malaysia. "Antara syarat termasuk pemohon perlu mempunyai simpanan tetap RM1 juta," katanya dalam sidang media selepas melancarkan Ruang Eksekutif Pusat MM2H di Ibu Pejabat JIM, di sini.  Hamzah juga berkata tiada perubahan syarat dikenakan terhadap 27,285 pemegang pas prinsipal dan 27,725 pas tanggungan program MM2H sedia ada yang sebelum ini berada bawah Kementerian, Pelancongan, Seni dan Budaya (MOTAC).  Jelasnya, sebelum pengenalan MM2H negara memperkenalkan program seumpama itu pada 1996 yang dikenali sebagai "Silver Haired Programme".  Beliau yakin program tersebut akan berjaya dengan penambahbaikan berterusan yang dilakukan bersama MOTAC, Bank Negara Malaysia (BNM) dan ejen pengendali MM2H terlibat.


MOTAC perhalus rungutan pengendali umrah, tangani polisi negara luar secara diplomasi

KUALA LUMPUR, 21 Januari - Kementerian Pelancongan, Seni dan Budaya (MOTAC) akan berusaha memperhalus rungutan dan cadangan yang disuarakan agensi-agensi pengendali umrah untuk membantu menyelesaikan kemelut dihadapi mereka. Ini termasuk isu berkaitan perlindungan insurans, bayaran balik kepada pelanggan dan bantuan pemulihan industri, kata Menterinya, Datuk Seri Nancy Shukri.Beliau berkata, sebarang polisi yang melibatkan dasar negara luar bagaimanapun perlu ditangani secara diplomasi. "Kita akan mengemukan perkara yang berkaitan dengan insurans, berkaitan agensi pelancongan supaya mereka nak supaya agensi umrah mengendalikan. Memang kita setuju tetapi kita tak dapat mengawal polisi atau dasar daripada negara lain."Jadi agak sukar kita nak campur tangan dalam keputusan orang lain ya. Tapi kita perlu menangani secara diplomasi, kita perlu melakukannya secara diplomatik terutama syarikat mengendalikan umrah ini," kata Nancy kepada pemberita selepas merasmikan Restoran Citarasa Sarawak, Kedey Kamek cawangan ke-6 yang dibuka di ibu negara. Ditanya mengenai kenaikan harga pakej umrah, beliau menjelaskan harga ditetapkan oleh setiap agensi berdasarkan kreativiti yang ditawarkan dalam setiap pakej. Namun mereka diharap dapat mengekalkan harga pakej yang berpatutan dan mampu milik.MOTAC dan Kementerian Kesihatan (KKM) dalam kenyataan bersama selepas mengadakan sesi libat urus Rabu lalu memaklumkan, proses penilaian risiko perjalanan umrah jemaah Malaysia dan SOP akan dimuktamadkan menjelang pertengahan bulan hadapan.


Proses penilaian risiko dan SOP perjalanan umrah, dimuktamadkan pertengahan Februari ini - Khairy

KUALA LUMPUR, 20 Januari - Proses penilaian risiko dan SOP perjalanan umrah, khusus bagi garis masa pembukaan semula perjalanan umrah, dijangka dimuktamadkan menjelang pertengahan bulan depan. Kesepakatan itu dicapai dalam sesi libat urus antara KKM, Kementerian Pelancongan, Seni dan Budaya (MOTAC) bersama Persatuan Agensi Pelancongan (Umrah) yang berlangsung semalam.  Menteri kesihatan, Khairy Jamaluddin berkata, antara isu lain yang dibangkitkan termasuk SOP berkaitan pelaksanaan perjalanan umrah, isu bayaran balik dan penjadualan semula penerbangan, perlindungan insurans dan bantuan pemulihan kepada industri pelancongan.  Menurutnya, kedua-dua kementerian juga menyatakan komitmen untuk memperinci dan memperhalusi setiap isu serta cadangan yang dikemukakan di peringkat kementerian masing-masing sebelum membentangkan cadangan penambahbaikan kepada Mesyuarat Kuartet Menteri COVID-19 akan datang.  Antaranya termasuklah proses saringan semasa ketibaan di Pintu Masuk Antarabangsa KLIA, pelaksanaan kuarantin sama ada di stesen-stesen kuarantin ataupun di kediaman dan juga peranan agensi pelancongan umrah sebelum, semasa dan selepas mengerjakan umrah," katanya.Sehubungan itu, semua pemain industri dimohon memberi kerjasama sepenuhnya, bagi memastikan aktiviti umrah dapat terus dilaksanakan dengan selamat.


Vaksinasi kanak-kanak 5-11 tahun bermula Februari

KUALA LUMPUR, 20 Januari - Kanak-kanak berusia 5 hingga 11 tahun akan mula menerima vaksin Pfizer COVID-19 seawal Februari ini selepas bekalan vaksin diterima bermula 31 Januari. Menteri Kesihatan, Khairy Jamaluddin berkata, tempahan janji temu vaksinasi untuk kumpulan umur tersebut juga akan bermula pada 31 Januari ini.Buat permulaan, tempahan dibuka kepada kanak-kanak yang tinggal di Lembah Klang, terlebih dahulu.  "Pelancaran program vaksinasi kanak-kanak berusia 5 hingga bawah 12 tahun akan diadakan pada 3 Februari di Hospital Tunku Azizah, Kuala Lumpur."Sistem tempahan janji temu melalui MySejahtera akan mula dibuka pada penghujung Januari. Sebagai permulaan, ibu bapa boleh mula mendaftarkan anak sebagai tanggungan dalam aplikasi MySejahtera mereka," kata Khairy dalam sidang media Kementerian Kesihatan (KKM) di Parlimen.  Khairy berkata jumlah dos bagi kanak-kanak ialah satu pertiga daripada dos yang digunakan untuk individu dewasa.  Dua suntikan dos vaksin diperlukan dengan sela masa lapan minggu selepas dos pertama.  Kata Khairy, keputusan itu dibuat berdasarkan data, maklumat dan pandangan Kumpulan Kerja Teknikal (TWG) dan panel penulis Garis Panduan Klinikal Vaksinasi COVID-19 Kanak-Kanak KKM. Beliau juga memaklumkan, KKM tidak mewajibkan pemberian vaksin bagi kanak-kanak berumur 5 hingga 11 tahun.Ini selaras pendekatan kementerian iaitu mendidik ibu bapa tentang keberkesanan dan keselamatan vaksin COVID-19.


Tempoh kuarantin dipendekkan kepada lima hari bagi pengembara lengkap dos penggalak

KUALA LUMPUR, 20 Januari - Bermula 24 Januari ini, tempoh kuarantin bagi pengembara dari luar negara yang telah menerima dos penggalak dipendekkan daripada tujuh hari kepada lima hari.  Menteri Kesihatan Khairy Jamaluddin berkata, perkara itu diputuskan setelah Kementerian Kesihatan Malaysia (KKM), membuat penilaian semula pengawasan dan pemerhatian termasuk mengambil kira data, sains dan pengalaman negara-negara lain. Bagaimanapun, jelas Khairy kelonggaran tertakluk kepada beberapa prosedur yang ditetapkan.  "Mereka menjalani ujian, RT-PCR COVID-19 dua hari sebelum berlepas dengan keputusan negatif COVID-19, RT-PCR COVID-19 pada hari ketibaan, RT-PCR pada hari ke-4 atau RTK-Ag yang diselia oleh petugas kesihatan pada hari ke-5," kata Khairy dalam sidang media KKM di Parlimen.  Tambanya, pelepasan kuarantin akan diberi pada hari ke-5, sekiranya ujian RT-PCR pada hari ke-4 atau RTK-Ag yang diselia oleh petugas kesihatan pada hari ke-5 negatif.  Pengembara yang tiada dos penggalak tetapi lengkap vaksin, masih tertakluk kepada tempoh sama iaitu selama 7 hari. Manakala, bagi pengembara yang tidak atau belum lengkap divaksinasi, tempoh 10 hari dikekalkan. Menurut Khairy, Malaysia telah mencapai tahap vaksinasi yang tinggi dan wujud keperluan ke arah usaha membuka ruang yang lebih banyak kepada kemasukan pengembara namun secara berperingkat dan selamat .  "Selain itu sebagai langkah penambahbaikan proses kerja di pintu masuk antarabangsa (PMA), KKM turut membuat ketetapan seperti berikut. Semua pengembara yang tiba dari luar negara akan diberikan digital HSO. Maka dengan itu, pengembara-pengembara tidak perlu lagi dipakaikan gelang pengawasan biasa (warna pink). Bagaimanapun bagi pengembara yang tiba dari negara berisiko tinggi dan dibenarkan menjalani perintah kuarantin di kediaman, mereka masih akan dipakaikan gelang pengawasan digital," katanya.


"Urusan pentadbiran kerajaan tidak akan terganggu sekiranya PRU DUN Johor dilaksanakan" - Hasni Mohammad

JOHOR BAHRU, 20 Januari - Urusan pentadbiran dan pelbagai program yang dirancang Kerajaan Johor tidak akan terganggu, jika Pilihan Raya Umum (DUN) Johor diadakan dalam masa terdekat.Menteri Besar, Datuk Hasni Mohammad berkata ia termasuk inisiatif yang dibentang dalam Belanjawan Johor 2022.  "Saya beri jaminan kepada semua yang hadir sekiranya kerajaan membuat keputusan mengadakan pilihan raya negeri, urusan kerajaan tidak akan terganggu dan program berjalan seperti biasa. Tidak mengganggu apa-apa yang sudah dirancang," katanya dalam ucapan semasa merasmikan Zon Dron dan Robotik Iskandar di Iskandar Puteri, di sini. Kenyataan itu sekali gus mengukuhkan khabar angin Johor bakal berdepan PRU DUN Johor dalam waktu terdekat selepas kedudukan kerajaan negeri goyah dengan hanya majoriti satu kerusi DUN, 28 berbanding 27 kerusi pembangkang. Dalam pada itu, Pengerusi Jawatankuasa Pendidikan, Penerangan, Warisan dan Budaya Johor, Mazlan Bujang akan mengikut sebarang keputusan dibuat Menteri Besar, Datuk Hasni Mohammad berhubung pembubaran DUN Johor.Ini kerana kuasa pembubaran DUN terletak pada Menteri Besar, dengan perkenan Sultan Johor, Sultan Ibrahim Sultan Iskandar.  "Saya fokus dengan saki baki tanggungjawab saya selagi saya bergelar EXCO kerajaan, saya kurang berpolitik dalam keadaan langkah menstabilkan politik, keduanya untuk memakmurkan Johor dari segi ekonomi dan kebajikan. Rakyat Johor adalah keutamaan," katanya kepada pemberita. Beliau turut mempertimbangkan untuk bersara daripada politik, sekiranya PRU DUN Johor diadakan, memandangkan sudah kurang aktif dalam partinya, BERSATU. Tumpuannya kini pada tugas-tugas di bawah portfolionya, dan sebagai Ahli Majlis Mesyuarat negeri, beliau hanya menurut dan akur dengan keputusan dibuat Menteri Besar.  ADUN Puteri Wangsa itu turut menolak andaian segelintir pihak yang mendakwa dia bakal keluar daripada BERSATU.


Unjuran pertumbuhan KDNK bagi 2021 kekal antara 3%-4% ekoran pemulihan memberangsangkan - Tengku Zafrul

KUALA LUMPUR, 20 Januari - Unjuran pertumbuhan Keluaran Dalam Negara Kasar (KDNK) bagi keseluruhan 2021 kekal antara 3 hingga 4 peratus.

Menteri Kewangan, Tengku Datuk Seri Zafrul Tengku Abdul Aziz menjelaskan pengekalan itu berikutan indikator utama menunjukkan tanda-tanda pemulihan yang memberangsangkan. "Keyakinan pelabur asing pula kekal teguh terhadap keutuhan dan prospek pemulihan negara. Malaysia mencatatkan pelaburan langsung asing bersih berjumlah RM30 bilion bagi tempoh sembilan bulan pertama 2021, lebih tinggi berbanding keseluruhan tahun 2020 iaitu RM14.6 bilion," katanya semasa sesi pembentangan Bantuan Bencana Banjir Keluarga Malaysia sempena Mesyuarat Khas Dewan Rakyat 2022 di Parlimen.Tambahnya, momentum pemulihan tersebut juga dijangka berterusan sepanjang tahun ini iaitu ekonomi berkembang antara 5.5 hingga 6.5 peratus.  Ini sejajar dengan unjuran Tabung Kewangan Antarabangsa (IMF) dan Bank Dunia yang masing-masing menyasarkan pertumbuhan 6 dan 5.8 peratus.


Rakyat harus main peranan bersama-sama hadapi bencana, tubuh NADMA di peringkat negeri

KUALA LUMPUR, 20 Januari- Tiba masanya untuk rakyat bersama-sama memainkan peranan dalam kesiapsiagaan menghadapi kemungkinan bencana.Persiapan itu termasuk daripada sudut mental sebagai sokongan kepada tugas dan tanggungjawab Agensi Pengurusan Bencana Negara (NADMA).Menteri di Jabatan Perdana Menteri (Tugas-tugas Khas), Datuk Dr Abdul Latiff Ahmad berkata saranan itu merujuk kajian melibatkan kejadian gempa bumi di Kobe, Jepun pada 1995."Kajian itu mendapati 77-peratus mangsa diselamatkan oleh rakyatnya sendiri; terdiri daripada ahli keluarga, jiran tetangga serta penduduk setempat," katanya ketika membentangkan mengenai pengurusan bencana banjir penghujung tahun 2021 dalam Mesyuarat Khas Dewan Rakyat di sini hari ini.Abdul Latiff turut merujuk pendekatan yang digunakan badan pengurusan bencana di Amerika Syarikat iaitu 'Federal Emergency Management Agency' (FEMA) yang menerapkan kepentingan individu dan masyarakat untuk bersedia mengambil tindakan awalan menyelamatkan diri apabila berlaku bencana.

TELITI CADANGAN NADMA DI PERINGKAT NEGERI DAN DAERAHDalam perkembangan berkaitan, Abdul Latiff berkata kerajaan sedang meneliti untuk mewujudkan Agensi Pengurusan Bencana Negara (NADMA) di peringkat negeri dan daerah.Langkah itu selaras dengan keputusan Jemaah Menteri pada 22 Disember lalu, supaya struktur NADMA diteliti semula bagi memperkukuh peranannya sebagai peneraju pengurusan bencana negara."Perkara ini sedang dalam tindakan NADMA bersama Jabatan Perdana Menteri (JPM) dan Jabatan Perkhidmatan Awam (JPA)," katanya.Mengenai hala tuju pengurusan bencana, Abd Latiff berkata NADMA turut mengambil inisiatif untuk memperkasa Pengurangan Risiko Bencana (DRR) melalui penggubalan dasar DRR termasuk menambah baik kefahaman tentang risiko bencana."Mengarusperdanakan pengurusan risiko bencana dengan izin 'Disaster Risk Reduction' bagi meminimumkan kehilangan nyawa, kerosakan harta benda dan kerugian ekonomi; kedua, membina masyarakat yang berdaya tahan dengan izin 'rezilion society' terhadap bencana seperti yang ditunjukkan oleh majoriti daripada masyarakat yang mengalami bencana di enam negeri termasuk yang ada di Taman Sri Muda; ketiga menjamin kesejahteraan masyarakat selepas dilanda bencana," tambahnya.


Banjir luar biasa di Selangor, amaran tidak diendahkan sesetengah pihak

KUALA LUMPUR, 20 Januari- Kejadian banjir luar biasa melanda Selangor pada 18 Disember lepas antaranya disebabkan amaran cuaca tidak diendahkan oleh sesetengah pihak yang terlibat secara langsung dalam pengurusan bencana.Menurut Perdana Menteri, Datuk Seri Ismail Sabri Yaakob, banjir luar biasa itu berlaku apabila andaian hanya negeri-negeri di Pantai Timur Semenanjung Malaysia akan terjejas banjir yang dibawa oleh hujan lebat berterusan kesan luruan monsun."MET Malaysia telah mengeluarkan sebanyak 6 kali amaran cuaca signifikan yang boleh mengakibatkan hujan lebat berterusan. Namun, kerana andaiannya hanya negeri-negeri di Pantai Timur Semenanjung Malaysia yang akan terjejas akibat banjir yang dibawa oleh hujan lebat berterusan akibat luruan monsun."Persediaan bagi menghadapi musim tengkujuh juga lebih banyak tertumpu kepada negeri-negeri di Pantai Timur dan banjir luar biasa di Selangor yang berlaku ini adalah di luar jangkaan banyak pihak," jelas Perdana Menteri ketika memberi penerangan mengenai kronologi banjir luar biasa di Selangor pada Mesyuarat Khas Penggal Keempat Parlimen Ke-14 Dewan Rakyat, pagi tadi.Tambah Perdana Menteri, dalam tempoh sama terdapat beberapa negeri lain yang turut dilanda banjir malah ada negeri yang dilanda banjir pada skala yang lebih buruk seperti di Pahang.Namun disebabkan jentera pengurusan bencana di peringkat negeri dan daerah adalah teratur dan bersedia, bencana dapat dikendalikan dengan baik walaupun terdapat beberapa cabaran.Ismail turut menjelaskan banjir di Selangor yang bermula pada 18 Disember 2021 berlaku akibat jumlah purata taburan hujan luar biasa iaitu 380 milimeter pada hari tersebut menyamai jumlah purata taburan hujan bagi tempoh sebulan. Pada masa yang sama, kejadian air pasang turut menyebabkan banjir lebih buruk.


Peruntukan Bantuan Banjir Keluarga Malaysia dijangka cecah RM2 bilion - Tengku Zafrul

KUALA LUMPUR, 20 Januari - Nilai keseluruhan Bantuan Banjir Keluarga Malaysia dijangka mencecah RM2 bilion berbanding RM1.4 bilion yang diperuntukkan sebelum ini.  Menteri Kewangan, Tengku Datuk Seri Zafrul Tengku Abdul Aziz menyatakan sasaran itu mengambil kira pelaksanaan pelbagai bantuan di samping keperluan pembaikan rumah dan fasiliti awam. "Kementerian Kewangan amat responsif dalam menyalurkan peruntukan seawal 28 Disember 2021. Setakat ini, MOF telah pun menyalurkan peruntukan yang setakat ini berjumlah RM300 juta untuk bencana banjir Monsun Timur Laut 2021/2022 di bawah Kumpulan Wang Amanah Bantuan Bencana Negara atau KWABBN," kata Tengku Zafrul. Selain bantuan tunai, inisiatif komuniti dan kemudahan pinjaman turut disalurkan kepada mangsa banjir.  "Agensi Pengurusan Bencana Negara (NADMA) dan Unit Penyelarasan Pelaksanaan (ICU) telah bertindak dalam menyelaras senarai mangsa-mangsa banjir yang layak menerima Bantuan Banjir Keluarga Malaysia," tambahnya.  Tengku Datuk Seri Zafrul berkata demikian selepas Sesi pembentangan Bantuan Bencana Banjir Keluarga Malaysia sempena Mesyuarat Khas Dewan Rakyat 2022 di Parlimen.


Bencana alam hujung tahun, kerajaan zahir dukacita tindakan segera diambil pada malam pertama bencana

KUALA LUMPUR, 20 Januari- Kerajaan menzahirkan perasaan dukacita terhadap bencana alam yang telah melanda negara bermula penghujung tahun 2021 disebabkan oleh taburan hujan yang luar biasa. Menurut Perdana Menteri, Datuk Seri Ismail Sabri Yaakob, beliau telah mengambil tindakan segera bagi menghadapi situasi itu termasuk banjir luar jangka yang berlaku di Selangor.Antara langkah awal yang dilakukan pada malam pertama kejadian banjir buruk berlaku termasuklah bergegas ke Pusat Kawalan Bencana Negara (NDCC) bagi mengetahui situasi sebenar dan maklumat terkini berkaitan banjir.  Beliau juga telah mengarahkan talian hotline NDCC dibuka sepenuhnya bagi memudahkan aduan dan pertanyaan berkaitan banjir seterusnya membuat sidang media secara langsung bagi memberitahu keadaan semasa kepada orang awam.  Sejurus itu, beliau terus turun padang dan melakukan tinjauan situasi banjir di Kampung Bukit Lanchong, Putra Heights sehingga lewat malam. "Saya sendiri telah menghubungi Panglima Angkatan Tentera (PAT), Panglima Tentera Darat (PTD) dan Ketua Polis Negara (IGP) bagi menggerakkan anggota dan aset tambahan milik Angkatan Tentera Malaysia (ATM) dan Polis Diraja Malaysia (PDRM) dari negeri berhampiran ke Negeri Selangor bagi membantu pasukan Jabatan Bomba dan Penyelamat Malaysia (JBPM), Angkatan Pertahanan Awam Malaysia (APM) serta lain-lain agensi yang sedang giat melaksanakan operasi menyelamat. "Ini kerana sebahagian besar aset seperti bot penyelamat telah siap sedia ditempatkan di negeri-negeri lain khususnya Pantai Timur yang dijangka berisiko berdepan dengan banjir besar," jelas Perdana Menteri pada Mesyuarat Khas Penggal Ke-4, Parlimen Ke-14 Dewan Rakyat di bangunan parlimen hari ini.Tambahnya, susulan daripada komunikasi tersebut, PAT telah mengarahkan Panglima 11 Briged untuk serta-merta mengatur gerak anggota dan aset tambahan ke kawasan terjejas banjir.Ketua Polis Negara juga telah mengarahkan tambahan anggota dan aset dari negeri-negeri yang berhampiran untuk membantu pasukan sedia ada."Keesokannya pada Ahad 19 Disember 2021, saya juga telah melawat mangsa banjir yang ditempatkan di pusat pemindahan sementara (PPS) Sekolah Kebangsaan Telok Gong, Klang dan PPS Sekolah Kebangsaan Johan Setia, katanya.Hujung tahun lalu, tidak kurang lapan negeri termasuk Selangor, Pahang, Negeri Sembilan dan Johor mengalami bencana banjir dan tanah runtuh akibat hujan lebat berterusan berikutan fenomena Monsun Timur Laut (MTL) yang bermula dari 3 November 2021 hingga Mac tahun ini.Setakat 11 Januari lalu, Jabatan Meteorologi Malaysia (MET Malaysia) merekodkan sebanyak 4 episod hujan lebat berterusan telah berlaku iaitu pada 10 November; 2 hingga 4 Disember 2021; 12 hingga 19 Disember 2021 dan terakhir pada 27 Disember 2021 hingga 4 Januari 2022.


Iskandar Dzulkarnain dan Shamsuddin dilantik sebagai Senator Dewan Negara hari ini

Kuala Lumpur, 20 Januari - Dua orang ahli Dewan Negara mengangkat sumpah jawatan sebagai Senator di hadapan Yang di-Pertua Dewan Negara, Tan Sri Dr. Rais Yatim, hari ini.Mereka ialah Ahli Majlis Pimpinan Bersatu Malaysia, Datuk Iskandar Dzulkarnain Abdul Khalid dan Ketua UMNO Bahagian Ipoh Barat, Datuk Shamsuddin Hj Abdul Ghaffar.  Menurut Tan Sri Dr. Rais Yatim, kedua-dua mereka merupakan lantikan baharu yang dipilih oleh Dewan Undangan Negeri (DUN) Perak berkuat kuasa mulai 20 Disember 2021 hingga 19 Disember 2024.  "Kepada Yang Berhormat berdua, galaslah tanggungjawab ini dengan sebaik mungkin dan tunaikanlah segala sumpah yang telah dilafazkan tadi dengan penuh amanah kerana Dewan Negara ketika ini sedang melalui fasa transformasi yang memerlukan penglibatan dan penyertaan aktif para Senatornya secara menyeluruh, agar peranan Dewan yang mulia ini dalam memperjuangkan suara rakyat menjadi tersohor serta dihormati," kata Rais.Tambahnya, pelantikan dua senator itu adalah berdasarkan peruntukan Perkara 45(1)(a) Perlembagaan Persekutuan yang dipilih mewakili negeri-negeri seperti mana Jadual Ketujuh, Perlembagaan Persekutuan.


RFID: Serahkan kepada pengguna buat pilihan - PM

PUTRAJAYA, 20 Januari - Pengguna jalan raya mesti diberi pilihan untuk pembayaran tol sama ada mahu menggunakan sistem sistem Identifikasi Frekuensi Radio (RFID), Touch 'n Go (TnG) atau SmartTAG, tegas Perdana Menteri Datuk Seri Ismail Sabri Yaakob.Menurut beliau, kabinet sebulat suara berpendapat pengguna mesti diberi pilihan sewaktu TnG diperkenalkan di peringkat awal dengan pembayaran secara tunai masih diteruskan.Katanya, perkara tersebut diputuskan dalam Mesyuarat Kabinet pada Rabu."Pengguna mesti diberi kebebasan sama ada nak guna RFID, Touch 'n Go atau SmartTAG," ujarnya ketika ditanya pemberita mengenai perkembangan pelaksanaan RFID selepas melancarkan program Jelajah Agrikomoditi Keluarga Malaysia di Putrajaya.Mengakui RFID diperkenalkan untuk mempercepatkan perjalanan namun menurut Ismail, pengguna juga mesti diberi pilihan memandangkan RFID merupakan projek rintis dan mengambil masa untuk pengguna menyesuaikan diri.Manakala pemegang konsesi lebuh raya perlu mengekalkan lorong untuk pengguna TnG dan SmartTAG, katanya."Dari segi lorong, jangan semua RFID kalau kita diberi pilihan. Kalau ada 10 lorong RFID, selebihnya lorong Touch 'n Go dan Smartag."Kita tidak mahu ada tekanan kepada pengguna jalan raya. Berikan mereka kebebasan memilih. Serah kepada pengguna untuk buat pilihan. Kalau mereka rasa RFID nak mudahkan jalan, mereka boleh tukar,"Ditanya sama ada pemegang konsesi lebuh raya sudah dimaklumkan mengenai keputusan Kabinet, Ismail berkata Menteri Kanan Kerja Raya Datuk Seri Fadillah Yusof akan memanggil pemegang konsesi untuk berbincang dan membuat keputusan lanjut.Tambahnya, apa sahaja perkara melibatkan bayaran oleh rakyat perlu dirujuk kepada Kabinet terlebih dahulu.Sejak pelaksanaan RFID pada 15 Januari lalu, media dan pengguna internet melaporkan kesesakan di beberapa plaza tol di sekitar Lembah Klang, didakwa akibat kegagalan RFID berfungsi.Netizen juga turut berkongsi beberapa video dan gambar di media sosial menunjukkan pengguna jalan raya terpaksa mengundurkan kenderaan mereka sehingga berlakunya kesesakan di plaza tol.PLUS Malaysia (PLUS) menerusi catatan Facebook pada Rabu berkata, pihaknya kini melakukan analisis data secara proaktif, pemantauan semasa dan kajian bagi penambahbaikan sistem RFID di semua laluan lebuh rayanya.Menurut PLUS, pembantu khidmat pelanggan dan kakitangan teknikal PLUS turut bersiap siaga terutama di plaza tol yang kritikal dan pada waktu puncak untuk kelancaran penggunaan RFID.


Isu Azam Baki: Semua pihak perlu terima keputusan SC - PM

PUTRAJAYA, 20 Januari - Semua pihak perlu menerima keputusan Suruhanajaya Sekuriti (SC) berhubung akaun dagangan saham Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki, kata Perdana Menteri Datuk Seri Ismail Sabri.“SC sudah buat keputusan... (perkara ini) serah pada SC kerana ia melibatkan pembelian syer. Jadi SC dah buat keputusan dan kenyataan menyatakan tidak ada kes terhadap dia (Azam), jadi kita terima keputusan SC," katanya."Jangan kita minta dia disiasat, apabila dia disiasat, keputusan dibuat kita masih tidak berpuas hati."Kalau pembangkang rasa mesti ikut kehendak pembangkang, tidak boleh... dia kena terimalah keputusan daripada badan profesional seperti SC contohnya."Jadi, kalau ada apa-apa nak tanya mengenai keputusan SC, pergi tanya SC".Beliau berkata demikian kepada pemberita ketika ditanya sama ada Azam akan diminta bercuti sementara menunggu siasatan terhadapnya selesai; selepas pelancaran program Jelajah Agrikomoditi Keluarga Malaysia, semalam.Pada Rabu, SC membuat keputusan bahawa Azam tidak membuat sebarang kesalahan di bawah Seksyen 25 Akta Perindustrian Sekuriti (Depositori Pusat) 1991 (SICDA) berhubung akaun sahamnya itu.Menurut SC, bukti menunjukkan bahawa Ketua Pesuruhjaya SPRM ialah pemegang akaun yang dinamakan dan mempunyai kawalan ke atas akaun dagangan berkenaan.


Yayasan Veteran ATM buka pusat dialisis ke-4 pada April

KUALA LUMPUR, 19 Januari - Pusat dialisis ke-4 Yayasan Veteran Angkatan Tentera Malaysia (ATM) akan dibuka di Batang Kali, Selangor pada April depan.Ia dilaksanakan menerusi program kesihatan dan kebajikan khusus memantu anggota tentera terutama veteran yang 85% daripada mereka merupakan golongan B40.

"Pusat dialisis ini kita bercadang untuk tambah sekarang kita ada tiga kita tambah lagi untuk kepada empat. Cadangan baru kita akan buka satu lagi di batang kali itulah kita berhasrat dengan sumbang koperasi tentera dengan perkhidmatan kepada veteran-veteran lebih ramai yang memerlukan," kata Timbalan Pengerusi Yayasan Veteran ATM, Mejar Jeneral Datuk Dzulkarnain Ahmad.Tambahnya keahlian veteran ATM yang direkodkan menerusi Jabatan Hal Ehwal Veteran (JHEV ATM) setakat ini seramai 206,000.Beliau juga berharap mana-mana syarikat swasta dan badan korporat boleh tampil membantu menyumbang peralatan kesihatan.Setakat ini Yayasan Veteran ATM memunyai 3 cawangan pusat dialisis bertempat di Seri Kembangan, Batu Caves dan Bukit Sentosa.


KUALA LUMPUR, 19 Januari - Parlimen perlu memain peranan bagi mengimbangi kuasa badan penguat kuasa. Ia merupakan inisiatif bagi mengelakkan badan penguat kuasa daripada terus terdedah kepada kuasa eksekutif atau pengaruh luar sekali gus mengekang penularan gejala rasuah dalam kelompok tersebut.Pengerusi Jawatankuasa Khas Mengenai Rasuah (JKMR) yang juga Speaker Dewan Negara, Tan Sri Dr Rais Yatim berkata, Parlimen perlu diberi kuasa mengawasi kes rasuah agar siasatan lebih telus dapat dijalankan."Tuntutan undang-undang sekarang ialah mesti dijalankan ikhtiar bagaimana kerajaan bersih, pentadbiran bersih, penguatkuasaan bersih. jadi dalam situasi untuk membersihkan ini semua, mesti ada azam politik.

Sekiranya kita tutup mata sebelah, biarkan sahaja rasuah ini berlaku dari kecil sehingga yang besar, kita akan jadi bangsa yang ranap. rakyat tidak dapat dibela sebab hasil besar masuk ke dalam poket mereka yang berkuasa. lama kelamaan kita akan jatuh ke mudarat yang besar. jadi ini kita harus ambil iktibar dan mula melihat penguatkuasaan," kata Rais, di sini.